text:
Ørindadrongur hjá samgonguni
Politikkur13-06-2017 - 23:49 - Jóanis Albert Nielsen
Í kvøld royndi tíðindamaðurin Jan Lamhauge at venda aftur til januar 2015, tá Fiskimálaráðið broytti eina avgerð hjá Vørn, at flyta eitt veiðiloyvið frá einum minni líniskipi á eitt størri líniskip, sum um tað hevði nakað við aktuella málið at gera, har landsstýrismaðurin, Høgni Hoydal, í heimildarloysi hevur flutt veiðiloyvir frá líniskipum á ídnaðarskip.
Sama evnið varð viðgjørt í útvarpstíðindunum ónskvøldið í síðstu viku, tá Rógvi Reinert, aðalstjóri í Fiskimálaráðnum, greiddi frá, at málini onki høvdu við hvørtannað at gera. Flyting av veiðiloyvum ímillum línuskip er ikki tað sama sum at flyta veiðiloyvir frá líniskipum til ídnaðarskip.
Tað er mark fyri, hvussu nógva línnu/húkar eitt línuskip kann seta og draga ein fiskidag. Tá tað markið er nátt, økist veiðiorkan ikki, hóast línuskipið verður størri. Eitt størri línuskip fær ikki sett og drigið meira línu/húkar enn tað sama.
Hetta var orsøkin til at støddaravmarkingin fyri bólk 3, línuskip, varð avtikin í 2011.
Í januar 2015 hevði Vørn onga siðvenju at flyta veiðiloyvir frá línuskipum til ídnaðarskip. Vørn hevði harafturímóti siðvenju at flyta veiðiloyvir frá einum línuskipi til eitt annað línuskip. Eisini frá einum minni línuskipi á eitt størri línuskip.
Tí bað Fiskimálaráðið Vørn halda áfram við teirri siðvenju, sum Vørn hevði havt, nevniliga at flyta veiðiloyvið frá einum línuskipi á eitt annað línuskip.
Síðan 13. nov. 2015 hevur Høgni Hoydal "de facto" umsitið flyting av veiðiloyvum.
Í hesum tíðarskeiði hevur Høgni Hoydal, VÆL VITANDIi og UTTAN HEIMILD, flutt veiðiloyvir frá línuskipum á ídnaðarskip.
Síðan hetta kom fram, hevur Høgni Hoydal við ósannindum og undanførðslum roynt at runnið undan ábyrgd.
Hann er nú í ferð við, UTTAN HEIMILD, at taka veiðiloyvini frá ídnaðarskipunum aftur.
Í staðin fyri at lata landsstýrismannin standa til svars fyri ólógligu flytingunum av veiðiloyvum og fyrisitingarliga óskilinum, umframt allar undanførðslurnar, hann er komin við, viðger Jan Lamhauge sama evni, sum Jón Brian Hvidfeldt viðgjørdi fyri einari viku siðan, í royndini at káva útyvir lógloysið og fyrisitingarliga óskilið hjá Høgna Hoydal.
Hevði slíkt hent undir síðstu samgongu, hevði Jan Lamhauge ligið uppá lúr, fyri at fáa viðmerking frá landsstýrismanninum, samstundis sum hvør einasta tíðindasending hevði viðgjørt óskilið og lógloysið í landsins leiðslu.
Tey siga seg vera politisk óheft. Eg meini tað!
Jacob Vestergaard


c: text/html

text:
felagsforeldrafundur 12. april
Góðu foreldur :-)
Hóskvøldið 12. Apríl kl. 19
verður felags foreldrafundur á skúlanum við Løgmannabreyt.
Hesin fundur er fyri fleiri dagstovnar her i grannalagnum.
Tað verður sálarfrøðingurin Kristian Eli Andersen, sum hevur ein fyrilestur fyri okkum við evninum:
"Hvussu kunnu vit skilja fyribrigdið, sjálvsálit, soleiðis at vit best fáa styrkt sálarheilsuna hjá børnum okkara?"
Í fyrilestrinum verður ein rúgva av ítøkiligum amboðum, sum bæði foreldur og starvsfólk kunnu brúka.
Hendan fyrilestur mugu tit hoyra!!
Vinarligast foreldraráðið og Mirjam.
Kunningarskriv
Kunningarskriv fyrra hálvár 2018.
7. marts. Hendan dag hava vit ráðleggingardag um mentalisering.
Í hesum sambandi er stovnurin stongdur.
12. apríl. Felagsforeldrafundur kl. 19 ( evni verður kunngjørt seinni)
15. juni. Vit hava Summarfest, fyri børnunum á Ternuryggi, Undir Brúnni og Sólareygað. Í ár verður summarfestin hildin undir Brúnni.
í viku 29. 30 og 31 .hevur Tórshavnar kommuna bert ein stovn opnan fyri øllum børnunum i kommununi.
Júst hvør stovnur verður opin hetta tíðarskeiðið, verður avgjørt, tá man veit hvussu nógv børn hava tørv á plássinum hesar vikurnar.
Sigast skal at vit ynskja at vita nær barn tykkara heldur summarferiu, i seinasta lag síðst í apríl 2018. Nærri kunning um hetta seinni.
Vinarliga Mirjam Johannesen, leiðari
Kunning til øll foreldur i samb við verkfallið des 2017
Góðu foreldur.
Ja nú er verkfallið byrja hjá Føroya Pedagogfelag.
Í fyrstu atløgu fara leiðarin og varaleiðarin heim.
Soleiðis kemur hetta at ávirka tykkum:
Av tí at eg sum leiðari fari heim, er støðan tann:
-
at ongin avloysari kemur inn á stovurnar.
(Mannagongdin er nevniliga tann, at tá stovurnar mangla fólk, royna tey at klára seg fyrsta dag, næsta dag skaffar leiðslan avloysara)
Tit mugu tí vita at:
-
um so er at stovur mangla fólk vegna sjúku , eru starvsfólkini noydd at senda børn heim.
( vit byrja við at senda børn heim frá ovast á protokollini)
Um vit mangla eitt starvs fólk i vøggustovu , skulu vit hava 3 børn færri á stovuni.
Um vit mangla eitt starvsfólk i barnagarðsstovunum, skulu vit hava 5 børn færri á stovuni
Eitt vøggustovu starvsfólk “eigur” nevniliga 3 vøggubørn og eitt barnagarðs starvsfólk “eigur” 5 barnagarðsbørn.
Varaleiðarin Elsa Joensen, fer eisini i verkfall i morgin og kemur hetta fyrst og fremst at ávirka Ljósið, har Elsa arbeiðir, men teir dagar,har Elsa stongir stovuna, og tað tískil bert er ein “lukkari” eftir, ávirkar tað allan stovnini...Tað er nevniliga ikki loyvt bert at verða ein lukkari...
So longu i morgin, 12. 12. 17 tá Elsa saman við einum starvsfólki i vøggustovuni, eftir røttum skuldi stongja stovnin, merkja tit foreldur broytingina... Vit mugu nevniliga stongja kl 16.30, meðan tað enn eru meir enn eitt starvsfólk eftir á øllum stovninum.
Av tí at Elsa er tikin av skemanum eru hesar broytingar :
-
Týsdagin 12.des. Allur stovnurin stongir kl 16.30 ( ti Elsa er ein av tveimum, sum áttu at verða frá 16.30-17.
Tað er tó týdningarmikið, at tit eru innstilla tykkum uppá, at aðrar broytingar kunnu fyrikoma. Tað at vit ikki taka avloysara inn og ikki kunnu taka verkfalsrakt arbeiðið uppá okkum, viðførir at vit væntandi koma i tí støðu, at vit mugu senda børn heim.
Og um verkfallið verður hert meir, so henda sjálvsagt enn fleir aðrar broytingar.
Vinarliga leiðsla og álitisfólk
Myndatøka 2017
Martin Sirkovsky kemur at taka myndir her tann 2. nov kl 09.30
Og nú er klárt til at byrja tilmelda seg til myndatøku.
Tað kunnu foreldrini gera her:
http://bit.ly/solareygadmyndatoka
Vinarliga foreldraráðið .
Kunningarskriv heysti 2017
Skrivstovan 302430 el 287150
Glottin 287130, Strálan 287140
Ljósið 287160, Glæman 287120
t-post mirjamj@torshavn.fo, ,heimasiðan:.solareygad.com
Kunningarskriv fyri Dagstovnin Sólareygað fyri
seinnu hálvu 2017 .
Fríggjadagin 29. Sep. Ráðleggingardagur
Hendan dagin er stovnurin stongdur
Hósdagin 26. Okt. Kl 19 Felags foreldrafundur
Hósdagin 30. Nov. kl 15.30 -17 Foreldur og børn gera jóladekorationir.
Fríggjadagin 8. Des. kl. 15 til 18. Jólahugni, jólatræð, lucia.
Vit hava stongt millum jóla og nýttár, men ein stovnur i Tórshavnar kommunu er opin hesar dagar.
Vinarliga Mirjam Johannesen, leiðari.
Ráðleggingardagur
Góðu foreldur.
Í samband við, at vit hava
ráðleggingardag
mánadagin tann 29.maj 2017,
so hava vit stongt hendan dagin.
Hesuferð hava vit hava valt, at fáa Kitty May Ellefsen at leiða dagin fyri okkum. Hon fer m.a. at kunna okkum um Positiva sálarfrøði og treytir fyri motivatión og trivnað.
Hetta verður heilt vist spennandi.
Vinarliga
Mirjam Johannesen, leiðari.
Vit hugsa um okkara umhvørvið
Góðu foreldur
Í samband við at vit og Tórshavnar kommuna sum heild hevur fokus á umhvørvi í hesum døgum, hava vit valt at gera nøkur átøk, til frama fyri at verja umhvørvið.
OKKARA FYRSTA MÁL ER AT BRÚKA MINNI PLASTIK!
Tad inniber at :
-
Øll børnini hava ídag fingið hvør sín ryggsekk til skitin klæðir.
Hesin ryggsekkur skal so ferðast imillum stovn og heim....og tað er sera týdningarmikið at tit minnast til at koma aftur við honum hvønn dag!!
-
Vit hava tikið teir bláu skógvarnar burtur..... so ístaðin fyri at tit lata tykkum í plastik- skógvar, verða tit biðin um at lata tykkum úr skónum, tá tit koma við og heinta tykkara børn.
“Vit hava jú bara jørðina til láns frá okkara forfedrum og mugu tí varðveita hana væl til okkara børn.”
Vónandi taka tit væl ímóti hesum átøkum.
Vinarliga starvsfólk í Dagstovninum Sólareygað.
Sera áhugaverdur felags foreldrafundur 17. Mai. :-)
Góðu foreldur
Vit vilja ynskja tykkum vælkomin til ársins felags foreldrafund, har Anne Brodersen og Mads Brodersen fara at halda fyrilestur fyri okkum um hvønn týdning rørslur hava á barnsins menning, felagsskap og trivnað.
Anna Brodersen hevur millum annað skrivað bøkurnar “Grundmotorik” og “Brug din krop” og staðið á odda fyri stóru donsku kanningini “Tidligere indsats”.
Mads Brodersen hevur stovnað “Vends Motorik og Naturskole”. Mads er útbúgvin náttúruvegleiðari, motorikvegleiðari og hevur PD í ungdomsnámsfrøði. Hann hevur meira enn 20 ára royndir innan sítt økið og innan sosiala og almenna námsfrøði, har hann brúkar náttúruna sum amboð.
Dato: 17 mai 2017
Kl.: 19 – 21
Stað: Skúlin við Løgmannabreyt
Vit gleða okkum at síggja tykkum
Vinaliga heilsan Leiðararnir
Uppskrift uppá mandlur í ovn
Eftir áheitan frá nógvum foreldrum, leggi eg " uppskriftina" uppá mandlir í ovn.
tað eru nógvir ymiskir mátar at gera hetta, her er so tann mátin eg plagi at gera.:
Mandlur í ovn.
Legg mandlurnar á blot, í heitt kóka vatn.
Koyr salt í vatni.
Lat mandlurnar liggja i vatninum í ca. hálvan tíma.
Lat vatni síðani renna frá.
Mandlurnar og t.d. græskarkjarnur, sesamfrø og sólkjarnur verða lagdar á eina bakarovns skuffu.
Kryddra væl við grovum salti, hvítleyk salti og t.d oregano.
Bakast í ovni á 130 gr í uml ein tíma til 1 ½ tíma. ( til mandlurnar eru broysknar)
Sker dadlur í smærri bitar og vend tað í, tá nøturnar eru kølnaðar.
Væl gagnist
vh Mirjam Johannesen
Vit fylla 12 ár , hip hip hurra!!
Skrivstovan tlf 302430/287150
Mail mirjamj@torshavn.fo
Glæman tlf 287120 , Strálan 287140
Glottin 287130 Ljósið 287160
Góðu foreldur!
Fríggjamorgunin 24. Feb halda vit
12 ára føðingardag.
Vit hava morgunmat sum vanligt, men gera tó meira burturúrJ
Morgunmaturin er frá kl 07.45 til kl 09. 30.
09.30 fara vit uppá gólv og øll foreldur eru vælkomin við.
Vit fara at kvøða :
-
8 vers av Sigmundskvæðinum
-
Burtur á heiði.
-
Veturin kom við kulda og kava.
hvussu fáa tit fatur í okkum?
Soleiðs fáa tit fatur í okkum ::
Skrivstovan: 302430/ 287150,
Glæman: ( vøggustova) 287120
Glottin: (barnagarður) 287130
Strálan : ( vøggustova) 287140
Ljósið: ( barnagarður) 287160
Okkara heimasíða er: www.solareygað.com
Okkara mail adr er: mirjamj@torshavn.fo
Okkara facebook síða eitur : Dagstovnurin Sólareygað,
(Um tit ynskja at fylgja við har, mugu tit inn á dáma síðuuna fyrst :-)
Vinarliga Mirjam Johannesen, leiðari.
Jókadekoratiónir
Góðu foreldur.
Hósdagin 26.nov.
ímillum kl 15. og 16.45.
hava vit tí árligu hugnaløtuna,har tit fáa høvi at gera eina jóladekoratión, saman við tykkara barnið.
Vit hava gran, leir og ymiskt pynt úr náttúruni.
og tit mugu minnast til at hava eina skál at gera dekoratiónina á og stearinljós.
Vit gleða okkum at síggja tykkum.
PS: Tað ber bert til at gera eina dekoratión til hvørt barnið ,sum gongur i Sólareygað.
Vinarliga starvsfólkini
Kunningarskriv heyst 2015
Kunningarskriv til foreldrini.
21. oktober. Kl. 19 Felags foreldra fundur. Vit møtast úti á Flognum eina løtu har vit m.a tosa um okkara kostpolitik og Poula Eidesgaard kemur i stuttum at greiða frá matspillu. Aftaná fara vit inn á heimastovurnar, har starvsfólki greiða tykkum foreldrum frá hvat tey arbeiða við inni á stovunum.
27 okt. Kl. 09.30. Amy og Eydna koma at taka felagsmyndir. Ikki einstaklinamyndir!
9. november. Vit hava ráðleggingardag og í ti sambandi er stovnurin stongdur.
26. november. Vit gera jóladekoratiónir.( nærri kunning seinni).
16. desember Jólahald frá kl 16. Lucia, sjónleikur o a.
Sólareygað hevur stongt ímillum jóla og nýttár, men ein stovnur í Tórshavnar kommunu er opin. Í ár er tað so Býlingshúsið í Maritugøtu, sum hevur opið. Nærri kunning um hetta seinni.
Hvussu fáa tit fatur í okkum?
Mail. adr mirjamj@torshavn.fo
heimasíðan: www.solareygad.com
Vit hava somuleiðis eina síðu á Facebook, sum kallast : Dagstovnurin Sólareygað,
(um tit ynskja at fylgja við har eisini, mugu tit fara inn at dáma síðunaJ)
Tórshavnar kommuna hevur broyttar avtalur í mun til telefonhald. Tí fara tey í næstum at taka IP telefonirnar niður (tað eru tær sum byrja við 30) og ístaðin koma vit at brúka fartelefonir... Men so leingi IP telefonirnar virka, aktivera vit ikki fartelefonirnar á stovunum.
Okkara núverandi og komandi telefonnummur:
Skrivstovan: 302430/ 287150,
Ljósið: 302439/ verður í næstum broytt til 287160
Glottin: 302440/ verður í næstum broytt til 287160
Glæman: 302441/ verður í næstum broytt til 287161
Strálan : 302442/ verður í næstum broytt til 287161
Vinarliga Mirjam Johannesen, leiðari.
Millummálin vika 9, 10, 11 og 12. Mars 2016
Matarætlan fyri mars 2016
Vika 9. Ljósið
Havragrýn
Aspargessuppa v/flutes
Rugbreyð v/smyrjiost
Bakað eplir, gularøtur og broccoli
Bollar
Vika 10. Glottin
Havragrýn
Tomatsuppa v/fullkornsskrúvum
Rugbreyð v/ost og piparfrukt
Bakað eplir, gularøtur, og broccolli
Bollar
Vika 11. Glæman
Rugfras
Fesk súpan v/kjøt-og mjølbollum og suppuhornum
Kanelbreyð
Jogurt v/melón og súreplum
Bollar
Vika 12. Strálan
Havragrýn
Knekkbreyð v/rosinum
Aspargessuppa v/fullkornsflutes
Rugbreyð v/smyrjiost
Pastasalat v/skinkustrimlum og majs
Millummálin viku 45,46,47 og 48
Til tykkara kunning fara vit framyvir at leggja skránna fyri millummálan inn á hesa síðuna.:-)
Vika 45 :
2. nov.: Blanda kornflakes og havragrýn.
3. nov.: Asparges suppa v fuldkorns flute
4. nov.: Jogurth v mysli
5. nov.: Rugtrýkantar
6. nov.: Grahamsbollar
Viku 46.
9. nov: Ráðleggingardagur
10.nov.: Kanel breyð.
11. nov: Blanda kornflakes og havragrýn.
12. nov.: Havragrýns bollar v pikant smyrjiost
13. nov : Eplir og gularøtur í ovn.
Vika 47.
16. nov: Havragrýn og rosinur
17. nov. : Pylsubreyð
18. nov.: Knekk breyð v frukt
19. nov.: tomatsuppa v fullkorns skrúum
20. nov.: Fullkorns bollar
Vika 48:
23. nov Kornflakes og havragrýn, blanda
24. nov. Sandvich bolla v ost og agurk
25. nov. Rugbreyð v frukt
26. nov. Kanel/surelplabreyð v rosinum á...
27. nov. Eplir , gularøtur og broccoli i ovn
Millummálin viku 41,42,43 og 44
Til tykkara kunning fara vit framyvir at leggja skránna fyri millummálan inn á hesa síðuna.:-)
05.okt Havragrýn
6. okt. Aspargerssuppu v grov flute
7.okt. Rugbreyð v smyrjiost
8 okt. Kanelbreyð
9. okt Fuldkorns bollar
12. okt Kornflakesog havragryn blanda saman
13. okt Rugbreyð v livradeiggj og agurk
14. okt Eplir , gularøtur, agurk
15. okt. Jogurth v melón
16. okt. Grahams bollar
19. okt. Rugfras
20. okt. Knekkbreyð v frukt
21. okt pizzasniglar
22. okt. Rug trýkantar
23. okt. Grovbollar
26. okt Havragrýn
27. okt. Tomatsuppa v fultkorns skrúum
28. okt Rugbreyð v ost og piparfrukt
29. okt Eplir , gularøtur og broccoli
30. okt Gularóta bollar
Vit eru á facebook!!!
Nú eru vit eisini a Facebook. finn síðuna " dagstovnurin Sólareygað", Trýst á dáma og tú ert við! Bjóda síðani ommu og abba og øðrum áhugaðum við :-)
Uppskrift
Grýturættur 4-6 fólk
Ca.1 kg kjøt
1 leyk
2 tsk karry
2 tsk paprika
2 tsk chili
2 oksaterningar
1 bl ananas
1 bl majs
1 bl konc. tomatpuré
1 pk róma ( 2,5 dl )
Svitsa kjøtið og koyr so alt í uttan majs og ananas og lat kókað eina løtu ,hita majs og ananas´í grýtuni til síst.
Rís og flutes afturvið , vælgagnist :)
Total Solar eclipse
Góðu foreldur nú styttist til
20 marts, og harvið til fulla sólarmyrking í Føroyum.
Hjá okkum verða ongin børn hendan dagin , øll hava frí.
Børnini gleða seg sera nógv til hesa stórfingnu hending og vit vóna øll, at sólin fer at vísa seg frá síni allarbestu síðu .:-)
Kringvarpi við Finnur Koba hevur verið heruppi og tosa við fleira av teim elstu børnunum... Har børrnini hava tosa um fyribrigdi og víst hvat vit hava gjørt i samband við sólarmyrkingina. Hetta verður víst fyrrapartin á sjálvum sólarmyrkingar degnum..
Total Solare clipse
Góðu foreldur nú styttist til
20 marts, og harvið til fulla sólarmyrking í Føroyum.
Henda dag, tá ið meira enn 8000 fólk valfarta til Føroyar, fyri at uppliva Total Solar Eclipse 2015, er Dagstovnurin Sólareygað og aðrir dagstovnar i TK opnir, sum vanligt.J
Eg fari tó at heita á tykkum foreldur, ið kunna vera saman við tykkara børnum, henda fyrrapart - um at vera tað.
Grundin til hesa áheitan, er fyrst og fremst at tað er sera umráðandi at verja eyguni, í meðan sólarmyrkingin stendur uppá (frá 8:38:50 til 10:47:38)... Ja tað er so týdningarmikið, at um ein starir at sólini, uttan verndarbrillur, kann ein missa sjónina beinanvegin.
Sum leiðari haldi eg, at tað er ein sera stór arbeiðsuppgáva, at leggja á míni starvsfólk, at tey hava ábyrgdina av, at børnini í Sólareygað hava verndarbrillur á, alt tíðarskeiðið, ið sólarmyrkingin stendur uppá (vit tosa um meira enn 2 tímar.)
Brot úr faldara:“Fólk, sum hava sæð eina fulla sólarmyrking, tá ið klárt er í veðrinum, vita at siga, at talan er um stórbæra uppliving. Sagt verður at nógv fólk verða stórliga rørd av hendingini, helst tí at mannalívið hesa løtu verður sett í perspektiv.”
“Tað er ógvuliga umráðandi at verja eyguni, tá ið sólarmyrking er. Hygg altíð at fyribrigdinum ígjøgnum góðkendar verndarbrillur. Star ikki at sólini við berum eygum og hygg aldri at sólini í kikara, tí tá kanst tú missa sjónina beinanvegin. Bara meðan myrkingin er full, er ráðiligt at eygleiða fyribrigdið við berum eygum. ”
“Myrkingin byrjar við, at rondin á mánanum kemur inn yvir sólskivuna. Í Havn verður tað 8:38:50 hetta verður nevnt fyrsta kontakt..... Klokkan 10:47:38 er mánin aftur leysur av sóleyganum – og myrkingin er av.”
Sum sagt, so hava vit opið sum vanligt. Og eg veit væl, at ikki øll foreldur hava møguleika at hava frí. Tó vanti eg, at ein stórur partur av børnunum verða heima henda morgun, og tað fer at lætta um ábyrgdina, hjá mínum starvsfólkum J
Fyri at eg kann gera skema fyri hendan dagin, má eg vita nágreiniliga hvørji børn koma.
Fyllið tí niðanfyri standandi lepa út og latið stovuni hann aftur, áðrenn fríggjadagin 13.marts.
Vinarliga Mirjam Johannesen , leiðari J
Klipp lepan av her og set ein kross_ _ _ _ _ _ _ _ _ _ _ _ _ _ _ _ __ _ _ _ _ _ _ _ _ _ _ _ _
Navn á barnið: Barnið kemur sum vanligt Barnið kemur aftaná kl. 11 Barnið frí___
_______________________________________________________________________________________
Barnaútvarpið v Jonnu fritsdóttir Joensen
Barnaútvarpið
9. marts
Ídag var barnaútvarpið og vitjaði okkum, tað var Jonna sum kom niðan at práta við nøkur av okkara børnum um td sangin “ Másin sigur pli pli pli”
Hendan sendingin verður send i barnaútvarpið fyrstu ferð mánamorgunin 2. marts
Tey sum vóru og tosaðu og sungu fyri Jonnu vóru:
Nichala, Elin; Fróði, Jógvan, Hildur, Unnur, Armgarð, Bjørt og Anna Sofía.
Vh Annika, Ingun og Mirjam
Kunningarskriv 09.feb
Dagstovnurin Sólareygað fyllur 10 ár í jan/feb 2015.
Í tí sambandi hava vit okkurt serligt hvønn dag í viku 7 .
Mánadag 09.02
Kl 07.30 til 09.30 Felags morgunmat fyri børn og foreldur.
Kl 08. 00 . Børn úr kommunuskúlanum koma at framføra 3 sangir.
Kl 09.45: Ævintýrferðin verður sýnd fyri okkara børnum
Týsdag 10.02:
Vit bjóða Ternuryggi og Undir Brúnni til sjonleikin Klintrimús , sum okkara 6 ára gomlu Pisur fara at framføra
Mikudag 11.02:
Kl 10 Rógvi Dam kemur at fortelja søgur fyri okkara børnum.
Hósdag 12.02:
Kl 10: Starvsfólk/ vit spæla sjónleik og dansa fyri okkara børnum
Fríggjadag 13.feb.
Opið hús við morgunmati... frá kl 09 til kl 12.
Tit,sum vit á ein ella annan hátt samstarva við, eru hjartaliga vælkomin.
Kl 10. Okkara børn syngja 3 sangir.
Kl 10.30 Døgg Nónsgjógv og Allan koma at syngja
Vit gleða okkum sera nógv
Vinarliga
Mirjam Johannesen tlf 302430/287150, Ljósið 302439, Glottin 302440, Glæman 302441, Strálan 302442
foreldrafundur , 6. nov.
Felags foreldrafundur
Hóskvøldið 6. nov kkl 19.00 emur Bjørghild Djurhuus at halda ein fyrilestur fyri okkum, sum kallast:
Eru vit fyrimyndir?
Eftir áhugaverda fyrilesturin og kjaki fara vit at velja foreldra ráð....
Vit gleða okkum at siggja nógv foreldur
Boð til foreldur
Felagsmorgunmaturin:
Felagsmorgunmaturin byrjar ikki aftur fyrrenn eftir heystferiuna.
Morgunmaturin er frá kl 07.45 til 09.00 ( kl 09.15 verður rudda av)
Hvønn fríggjamorgun kl 09.30 møtast børn og starvsfólk á Flognum til eina felags sangløtu.
Vit hava valt at navngeva okkara barnabólkar soleiðis :
Gimsteinar: tey yngstur vøggubørnini. Hesi skulu vit taka hánd um eins og gimsteinar, so teir kunnu mennast og fáa rúm og møguleikar at mennast optimalt.
Rúmdarsteinar: tey eldru vøggubørnini… Hesi skulu hava møguleikar útfrá tryggum karmum at fara út í rúmdina, fyri at kanna hvat hendir úti i stóru verð..
Halastørnur – 3 ára gomul: Sum 3 ára gamal, er gott at kunna vera hali, og hava møguleikar at eygleiða hini.
Gongustjørnur – 4 ára gomul: Sum 4 ára gamal, eru børn tilreiðar á egnum beinum at ganga og uppliva ymiskt.
Stjørnuskot – 5 ára gomul: Sum 5 ára gomul, gerast klár/búgvin til at skjótast víðari inn í lívið. Gerast klár til at klekjast út sum pisur.
Pisur - 6 ára gomul: Sum 6 ára gamal ert tú vorðin ein sjálvbjargin og búgvin granskari, sum við forvitni ynskir at sleppa á eina læruríka kanningarferð, saman við øðrum granskarum .
vinarliga vit øll, her har sólin skal verma barna-sálina……. ……….
Sólljósið, Sólglæman, Sólglottin, Sólstrálan :-)

robotstxt: allowed

filter: keep


text: Streymandi Føroyar liggja í mentanarloysi. Tann, sum ikki vitsti tað, veit tað nú. Meðan Kon-tiki manningin í Havnar Bio rekur á flaka á opnum havi í hundrað og ein dag, so hava landsins fremstu embætisfólk roynt tað sama á hundrað og tveimum blaðsíðum í hundrað og tjúgu dagar. Fyrra manningin telur seks og hin seinna átjan. Fyrra manningin hevði eina visión. 66 ár seinni hevur okkara manning onga visión á mentanarøkinum. Jú, eitt embætisligt mentanarráð, gamaní. Fýra ár eru fráliðin síðani akkurát sama kanning varð gjørd, fyri at fortelja okkum fastbúgvandi, hvat skal til at fáa onnur í útlegd at koma aftur og skapa trivnað. Nú sama kanning er gjørd á øðrum sinni, og tað er ikki av Reyða Krossi, ella øðrum vælgerandi felagsskapi, sum virkar uttan kostnað, so fari eg sum borgari í hesum landi at seta mótkrøv, tí hesi fólk eru farin at spæla sær við 700 av mínum framtíðarmilliónum. Eg fari at byrja við tí, sum hevur mín mesta áhuga. Tí eg veit, at mong, heilt mong, hava lisið endaleysar variantar av formidling og miðlavísund. Hvar eru tykkara góðu útvarpssendingar, sjónvarpssendingar og blaðgreinar, sum gera tað betri at liva í Føroyum? Og tit mongu, sum hava lisið mentan av øllum handa slag, hvar er eitt leikhús við nýggjastu leiklist? Og øll, ið hava lisið tónleik - hvar eru spælistøðini? Vísið mær bara eitt fungerandi spælistað í øllum landinum! Juristarnar orki eg ikki eingang at hugsa um. Her sær svart út, skulu bara álit og ætlanir skrivast av løntum embætisfólki, og hvørki virksemi ella avrik, sum gera tað liviligari í Føroyum, síggjast aftur nakrastaðni. Og á síðu 83 fái eg nokk. Har verður mín sann mælt til at seta enn ein stýrisbólk. Fyri mínar almennu pengar. Eg trúgvi ikki mínum egnu eygum. Men har stendur tað, undir øllum aðalstjórunum. Mælt verður til at seta ein stýrisbólk. Hetta vildi eg ynskt, at eg aldri læs. Í hvussu er ikki sum borgari í hesum landi.


text:
Sjónvarpið vísti í kvøld ein film um russiska journalistin Anna Politkovskaja (1958-2007). Hon bleiv kend fyri at skriva um kríggið og umstøðurnar í Tjetjenia, greitt í andstøðu við allar tankar Putins. Tá hann hevði føðingardag, varð hon myrd. Gamal siður er í Russlandi at geva zarinum offurgavu á føðingardegnum. Á okkara døgum man Putin vera næstur einum zari. Eftir at hava sæð henda skakandi sjónvarpsfilm um viðurskiftini í Russlandi, kom mær til hugs nakrar myndir eg tók í Sankta Pætursborg fyri fimm árum síðani, beint innan Anna varð myrd. Ikki tí, henni møtti eg ongantíð. Men hóast hon ikki var á nakrari mynd, var hon miðdepilin í øllum virksemi, eg møtti og sá undir jørð henda dag í Sankta Pætursborg.
Myndirnar tók eg við loyvi inni hjá felagsskapinum Soldátarmøðurnar í Sankta Pætursborg, har forkvinnan Polakova Ella Mihailovna greiddi frá. Hon hevði sitið í býráðnum saman við Putin og hevði tætt samband við hann, hóast tey als ikki vóru samd politiskt. - Tað, at øll hava sæð okkum saman og kenna míni sjónarmið mótvegis hansara, er mín trygd, segi hon.
Polakova lat meg avmynda ein ungan rýming, desertør, úr russiska herinum. Hann vildi ikki vera í Tjetjenia og segði seg vera villeiddan at fara hagar. - Og tá tú byrjar í herinum, verður tú sendur at finna pengar til tín næsta leiðara, segðu hann og greiddi frá, hvussu hann varð avbukaður, tá hann noktaði at gera hetta. - Úr neðra og upp á toppin er russiski herurin ein arbeiðslega úr miðøld. Tú mást alla tíðina útvega pening ella umsetiligar virðislutir til tann, ið er yvir tær. Tú sleppir ikki longur fram, spælir tú ikki við í hesum harðrenda kriminaliteti, segði hann og vísti, hvussu hann varð bukaður, gulur og bláur. Mamman var við hon. Tá samrøðan kom til henda part, skær hon ut í grát. Sjálv var hon lækni og hevði júst sæð autoriseraðu váttanina um píning, sum Soldátarmøðurnar høvdu útvegað. Ein teirra, Filonova Elena Vacheslavovna, er løgfrøðingur og hevur eins og Polakova fingið lokalar og altjóða friðarvirðislønir.
Meðan vit práta, gongur ein hurð úti á gongini og telefonin, sum forkvinnan hevur um hálsin, ringir. Eftir eitt hvast eygnabráð og ein skjótan ordra, rýma tær við unga, navnleysa manninum. Nakrir menn standa inni og vilja hoyra, hvat vit halda um Russland og umbera seg við at í hesum terror-tíðum kunnu mistøk henda. - Terror er fíggindin, siga teir. Vit mugu øll vera á varðhaldi fyri terror.
Hóast ár eru liðin síðani hesa hending, stendur løtan livandi fyri mær, sum ein filmur úr kalda krígnum á eini fjarari klótu. Men einki er skeivari enn tað. Filmurin er veruligur og fer fram ein gernadisdag í norðurlendska Venezia - Sankta Pætursborg, ikki langt hiðani.


text:
Hóast lítið sæst til løgmann og Sambandsflokkin í skeltiskóginum í Havn, so skínur sólin á bæði hann og flokkin. Havi undrast yvir ósamsvarið millum sjónligheit á gøtunum og undirtøku á fundum og veljarakanningum, síðst millum ung á Kambsdali. Man tað vera tí, at Sambandsflokkurin dugir betri enn nakar annar flokkur at brúka talgildu miðlarnar, bannarar á portalunum og ikki minst Facebook? Havi ein varhuga av, at so er. Aðrir flokkar brúka Facebook sum spamm, nakrar dagar fyri valið, meðan Sambandsflokkurin og kanska onkur annar flokkur eisini, javnt og samt brúka henda sosiala miðil við fynd og hegni alt árið í kring.
Stóra myndaevnið, ja eitt rættuligt scoop, á Hálsi í morgun var Jørgen Niclasen í fullum útskornum figuri. Sum formaður peikar hann sjálvsagt á stavin A. Men hinumegin rundkoyringina stendur Annika Olsen og fólksins pennur hevur skrivað á hana: Hot :-) Og við teirra lið er eisini floksfelagin Jacob Vestergaard. Hann hevur brúkt teknaran Óla P at bera fram ein politiskan boðskap á skemtiligan hátt, eins og nonsjalanti Henrik Old. Hinvegin ivist eg í um ikki strikan hjá Óla P er nakað slitin og lítið tíðarbær.
Gerhard Lognberg hevur eins og Annika fingið ein reyðan blóðdropa, átøkur 'Gevið Blóð', sum Ole Wich hevur teknað. Dropin staðfestir at hann hevur rætta blóðið at stilla upp til føroyskt løgtingsval á ættartingi føroyinga. Ein spennandi gimmick, sum fær sinnini í kók, nú eitt dansktmælt valevni hjá Javnaðarflokkinum ikki sleppur at skriva á donskum í Dimmu. Sum skilst, melur av ymsum ættum í føroyskum politikki og í almenna rúminum. Sum fyrrverandi súkklari og medarbeiðari í Útvarpinum kann eg vátta at vindharðasti staður í Havn er nettupp á Hálsi. Har melur altíð av ymsum ættum.
Men í morgunsólini sæst eisini búmerkið hjá Fólkaflokkinum. Síðani eg fyrst ferð sá tað, havi eg bara hugsað um Afrika. A sum í Afrika. Men einki bendir á at valið hjá Fólkaflokkinum verður oyðimarkargongd.


text:
Løn – hóskandi løn uttan eykaarbeiði
Í friðartíð eigur møguleiki at vera at kjakast um lønarviðurskiftini, tí til samráðingar verður fokuserað á ein posa, ið røkka skal øllum – t.v.s., at okkurt verður raðfest, meðan klípt verður av øðrum.
Lærari hevur vunnið síni rættindi til vikutímatal og fyrireiking, men lønin er ov lítið hækkað seinastu árini, tó at alt gerst dýrari. Politisk viðmerking hevur verið, at fólk skulu tíma at arbeiða og at arbeiða yvir. Í fólkaskúlanum er tað roknað út, hvussu nógv lærarar skulu arbeiða, og tað kann á ongan hátt góðtakast, at neyðugt er at arbeiða yvirtíð fyri at vinna sámuliga løn.
Hvar skal yvirtíðin verða? Skulu næmingar sita eftir, ella skulu lærarar standa fyri eykaundirvísing eftir skúladag fyri at fáa rímiliga løn? Nei! Lærari hevur ársverk at ganga eftir, og hetta ársverk eigur at løna læraranum sámuliga løn.
Tað kann væl vera, at onkur enn metir, at lærari arbeiðir til á døgurða og hevur frí mai, juni og juli. Men, come on! Vit eru í 2014, og krøvini til fólkaskúlan eru stór.
Ein lønarhækking kundi verið at sett í verk lønarískoyti. Eitt lønarískoyti til lærara, ið lisið hevur innan ávíst øki – og starvast innan hetta økið. Hetta kundi skumpað undir hugan, at lærarar førleikamenna seg, og tað kundi eisini skumpað undir, at Mentamálaráðið í størri mun skipaði drúgvari førleikamennandi skeið innan fólkaskúlaøkið.
Bestu fortreytir, at næmingar trívast í skúlanum og harvið eru klárir at fáa nyttu úr undirvísingini, er, at lærarar trívast!
Skal lærari trívast, er alneyðugt, at arbeiðsumstøður og lønarviðurskifti eru greið og nøktandi. Kennir lærari seg væl í starvinum, verður lættari og hugaligari at leggja til rættis góða og væl skipaða undirvísing.
Ein skúli við nøgdum lærarum hevur heilt víst sína stóru ávirkan á, hvussu næmingar trívast – og kenna seg tryggan í skúlanum. Hetta breiðir seg til foreldrini, og tá er positiva samstarvið í hæddini – og góð grund løgd fyri undirvísing.
Okkum tørvar tryggleika í skúlanum, har næmingar, foreldur/avvarðandi og lærarar samstarva um eitt opið og jaligt skúlatilboð.
Okkum tørvar ein skúla, har fólkaskúlalærarar arbeiða undir so jøvnum arbeiðsviðurskiftum sum gjørligt, at vit eru ein lærarastætt, við góðum trivnaði – og hóskandi løn.
Tí verður hetta ein áheitan á Mentamálaráðið og Fíggjarmálaráðið: Lat okkum práta um lønarviðurskiftini, í fríðartíð og síðan møtast til rættiligar lønarsamráðingar, har talan ikki bert er um at “flyta innbúgvið í somu stovu”, men eisini at fáa til vega nýtt innbúgv og fara út um karmarnar, vit arbeiða undir nú.


text:
ECTS - skiftislestur uttan longda lestrartíð
Styttingin ECTS stendur fyri European Credit Transfer System. ECTS er ein skipan fyri hægri lærustovnar í Europa. Skipanin fevndi upprunaliga um limalondini í ES, men so við og við eru lond uttan limaskap í ES eisini farin undir at nýta hesa skipan.
Endamálið við ECTS skipanini er at geva skiftislesandi ein møguleika at fáa námsgreinir og próvtøkur frá lærustovnum uttanlands góðkendar á lærustovninum í heimlandinum. Við ECTS skipanini kunnu lesandi taka ein part av útbúgvingini uttanlands, uttan at lestrartíðin av hesi orsøk verður longri, enn um tann lesandi tók alla útbúgvingina heima.
ECTS stig verða tillutað námsgreinunum á lærustovnum, ið taka lut í ECTS samstarvinum. ECTS stigini verða nýtt til at vísa, hvussu nógv hvør einstøk námsgrein telur í einum samlaðum ársverki.
ECTS stigini lýsa tað arbeiðið, t.e. undirvísing, uppgávur, próvtøkur osfr., sum tær ymisku námsgreinirnar krevja av tí lesandi. Talið av ECTS stigum fyri hvørja einstøku námsgrein lýsir tað samlaða avrikið, sum er mett neyðugt fyri at standa hesa námsgreinina.
ECTS stigini lýsa eitt lutfalsligt virði. Tað er hvør lærustovnur sær, ið avger, hvussu nógv stig verða tengd at hvørjari námsgrein. Tað eru sostatt teir ymisku lærustovnarnir, ið áseta ECTS stigini, og ikki ein felags hægri myndugleiki.
Tilsamans 60 ECTS stig skulu til, fyri at standa eitt lestrarár. Fyri at standa eina lestrarhálvu, er neyðugt við tilsamans 30 ECTS stigum. Um tú í eitt lestrarár fylgir 6 námsgreinum, sum hvør telur 10 ECTS stig, hevur tú 60 stig tilsamans, og hevur tískil staðið lestrarárið. Men um tú fylgir 5 námsgreinum, ið hvør telur 10 ECTS stig, hevur tú 50 ECTS stig tilsamans. Tú fært í hesum føri ikki góðskrivað eitt heilt lestrarár, tí tey seinastu 10 ECTS stigini resta í.
Fróðskaparsetur Føroya hevur eisini tillutað skeiðunum ECTS stig. Um tú t.d. vilt hava rætt til at nevna teg Bachelor í føroyskum, skalt tú lesa í tilsamans trý ár, og standa skeið, ið geva tilsamans 180 ECTS stig. Hetta er 60 stig fyri hvørt árið. Munurin á stigatølunum á ymsu skeiðunum gevur eina ábending, bæði um innihald og longd á hvørjum skeiði.
ECTS skipanin er ein einastandandi møguleiki fyri skiftislesnaði uttanlands, uttan at lestrartíðin av hesi orsøk verður longd. Royn tað sorgleysa lestrarlívið í London ella Madrid í eitt skifti, uttan at tær nýtist at enda sum hálvgamal kandidatur av teirri orsøk. Tí um tú megnar at standa ímóti teimum lokkandi stórbýarfreistingunum og gert tað sama til nyttu sum tínir ensku ella sponsku lestrarfelagar, góðskrivar okkara heimliga Setur alla lestrartíðina uttan himpr. Og tú heldur áfram við at lesa um Hammershaimb ella havlívið kring Føroyar, sum einki var hent. Eitt tilboð tú ikki kanst kasta frá tær. Góðan túr!


text:
Concepción
Concepción er ein býur í Kili við umleið 212.000 íbúgvum. Concepción er eisini ein kommuna við umleið 890.000 íbúgvum. Stóra Concepción er saman við býunum Talcahuano, San Pedro de la Paz, Hualpén, Chiguayante, Penco, Tomé, Lota, Coronel, Hualqui størsti stórbýur í Kili. Pedro de Valdivia grundlegði býin í 1550. Í 1751 var býurin raktur meint av jarðskjálvta og einari tsunami. Orsakað av hesi vanlukku, varð tað avgjørt í 1764 at flyta býin til har hann er í dag. Upprunaliga lá býurin har sum Penco nú liggur.
Myndir[rætta | rætta wikitekst]
Keldur[rætta | rætta wikitekst]
Útvortis ávísingar[rætta | rætta wikitekst]


text:
Biltrygd
Við Biltrygd frá Trygd hevur tú tríggjar ymiskar møguleikar at tryggja bilin - alt eftir tínum tørvi:
-
Ábyrgdartrygd
-
Partvís skrokk
-
Skrokktrygging
Ábyrgdartrygd
Fevnir um øll tey ferðandi og skaðar, sum tín bilur ger á onnur akfør. Íroknað ábyrgdartryggingini hjá Trygd er ein Føraratrygging, sum tryggjar føraran á tínum bili serliga væl. Hjá Trygd fær førarin endurgjald og aðra hjálp í sambandi við óhapp, sum ongin annar kann ábyrgjast fyri.
Partvís skrokktrygging
Talan er um eina avmarkaða skrokktrygging, sum dekkar nakrar útvaldar skaðaorsøkir á bilin - m.a skaðar á bilrút, spegl, stuldur av bilinum ella raðherverk. Hetta er ein trygging, sum hóskar best til tín, ið hevur ein eldri bil, tí hendan trygging fevnir t.d. ikki um skaðar á egnan bil í samanstoyti, tá tú hevur ábyrgdina fyri skaðanum.
Skrokktrygging
Tryggingin fevnir um flestu skaðar á egnan bil. Tú sleppur sostatt undan einum størri fíggjarligum smeiti í sambandi við flestu skaðar. Hevur tú lán í bilinum, krevja veðhavarar vanliga, at bilurin er skrokktryggjaður.
Ískoytistryggingar
Øll hava ikki sama tørv á trygging til bilin. Tí ber til at knýta nakrar ískoytistryggingar afturat Biltrygd. Harvið rindar tú bert fyri tað, ið tú hevur tørv á. Les meira um ískoytistryggingar sum eitt nú Bilhjálp við leigubili og Parkeringstrygging her.
Gjaldsmøguleikar
Tryggingin kann teknast sum antin fastgjaldstrygging ella sum trygging í trinum. Les meira um hetta umframt aðrar gjaldsmøguleikar her.
Viðkomandi skjøl
- Tak niður faldara um Biltrygd her
- Tak niður treytirnar fyri Biltrygd her
- Tak niður umsóknarblað fyri Biltrygd her
- Tak niður reyða kortið til akfarið her
- Fá eitt óbindandi tilboð


text:
Fargen vitjar Skúlatrøð
Í samband við, at 8. og 9. flokkur nú hava um ílegur og ílegutøkni í lívfrøði, var føroyska ílegugranskingarverkætlanin Fargen og vitjaði flokkarnar. Ein sera spennandi verkætlan, sum hevur til endamáls at samla og kortleggja vitan um føroyskar ílegur og ílegusjúkur.
Næmingarnir fingu høvið at gera eina lítla roynd, har tey smakkaðu ein lítlan pappírslepa, fyri at vita, um tey smakkað beiskt ella ikki. Føldi tú beiska smakkin, so hevur tú arvað ílegurnar frá báðum foreldrunum fyri beiska smakkinum, og føldi tú hann ikki, so hevur tú antin ikki arvað íleguna fyri beiska smakkinum ella ert tú bert berari av henni. Síðani greiddi Noomi Gregersen verkætlanarleiðari frá Fargen og hvat endamálið við verkætlanini er. Um ílegubroytingar og serføroyskar sjúkur og hvør orsøkin er til, at vit hava hægri títtleika í til dømis CTD og Cystiskari Fibrosu í Føroyum enna aðrastaðni. Sera áhugaverd vitjan.


text:
Føroyingar á bíbliuskeiði við Genesaretvatnið í 2017.
Ísraelsmissiónin 25 ára hátíðarhald
23.10.2017 - 10:02 - Ásbjørn Jacobsen
Ísraelsmissiónin varð stovnað 20. oktober 1992, og kann sostatt í ár hátíðarhalda 25 ár sum útimissiónsrørsla. Hetta verður gjørt við almennum hátíðarhaldi í missiónshúsinum í Leirvík 29. oktober klokkan 18.
Á skránni er tala, sangur, søguligt yvirlit, myndir, innsløg frá ymiskum, ið hava verið við í arbeiðinum og nógv annað. Eisini verður ein góð máltíð at fáa. Tiltakið er alment, og øll eru vælkomin.
Hesi 25 árini hevur Ísraelsmissiónin havt 22 volontørar í Ísrael í styttri ella longri tíð. 11 summur hevur Ísraelstoymið gjørt hjálpararbeiði í Ísrael. Ísraelsmissiónini og fólk við tilknýti til Ísraelsmissiónina hava eisini skipað fyri 18 bólkaferðum við føroyingum til Ísraels.
Ísraelsmissiónin hevur hesi árini havt nógvar gestir í Føroyum, og á hvørjum ári hevur Ísraelsmissiónin stuðlað nógvum ymiskum arbeiði í Ísrael í bøn og fíggjarliga.
Ísraelsmissiónin hevur sum endamál:
- at vekja áhuga og kunna føroyingar um, hvat Bíblian lærir um Ísrael og jødafólkið og bera hesum Guds útvalda fólki gleðiboðskapin um Jesus Messias, stuðla teimum í forbøn og við kristnum næstrakærleika.


text:
Tansania var til sum ríki, tá ið Tanganyika og oyggin Zansibar løgdu saman. Til fyri stuttum var Tansania undir sosialististiskum stjórnarvaldi, ið t.d. eggjaði fólki at gera samvinnufeløg og at arbeiða saman í stórum ríkisriknum gróðrarlundum. Hóast summar av hesum verkætlanum eydnaðust væl, er Tansania nógv fátækari enn grannalandið Kenja og er gott dømi um, hvussu búsetingin er í einum fátækum landbúnaðarlandi - næstan alt fólkið býr á bygd. Um 120 fólkasløg búgva í landinum, tey flestu tala swahili, ið nú á døgum verður nýtt sum felagsmál mangastaðni í Mið- og Eysturafrika.
Hóast Tansania hevur fingið nýggjan høvuðsstað, Dodoma, er gamli høvuðsstaðurin, Dar es Salaam, enn størsti býur og havnabýur. Hann er eisini høvuðsstøð við endan á Tan Samjarnbreytini, haðan vørur og ráevni úr Sambia verða flutt til strondina at flyta út. Navnið Dar es Salaam merkir "friðarhavnin". Býurin er ikki so ovurstórur, har eru fá háhús; flestu hús í býnum hava reyða tigulsteinstekju.
Fyrr búði fólkið í landinum spjatt í mongum smáum bygdum. Í 1970 skipaði stjórnin fyri eini verkætlan, ið hevði til endamáls at fáa fólkið at flyta saman í stórar bygdir, so at eini 250 húski fóru at verða í hvørjari bygd. At savnað fólkið meiri hevði við sær, at lættari og bíligari varð at útvega bygdunum skúlar, vatn og annað og at býta út handilstøð og sáðkorn. Nú á døgum búgva tríggir fjórðingar av fólkinum í Tansania á bygd, fleiri enn nakra aðrastaðni í Afrika.
Í fleiri milliónir ár hevur áin matað seg niður í Serengetislættan og grivið djúpa og breiða gjógv, við høgum svøðum. Her í Olduvaigjógv hava fornfrøðingar funnið steinrunnar leivdir eftir fornsøgulig menniskju, ið livdu fyri 2 mió. árum síðan. Eisini hava teir funnið fótaspor av trimum frummenniskjum - tveimum vaksnum og einum barni - ið gingu eftir grótbræðing, meðan hon kólnaði, fyri 3,5 mió. árum síðan.
Ein hin tydningarmesta grøðin í Tansania er sissal; plantan hevur stór bløð, sum mest verða gjørd til togverk, men eisini til mottur, bustir, hattar og kurvar. Sissaltog er gott um borð á skipi, tí at tað rotnar ikki í sjógvi. Men framtíðarútlitini fyri hesari vinnu eru ikki góð, tí at nógv, sum varð gjørt av sissali, er nú úr manngjørdum tilfari. Tá ið ytstu bløðini á sissalplantuni er fullvaksin, verða tey skorin tætt inni við bulin. Bløðini verða vanliga álað sundur í rullu. Tá ið plantumergurín er reinsaður burturúr, eru hvítu álirnar, ið kunnu verða ein metur langar, eftir. Álirnar verða vaskaðar og hongdar at turka.
Tætt við strondina í Tansania er oyggin Zansibar, og á vestaru síðu í oynni er havnabýurin Zanzibar, sum var arabiskur handilsstaður í 18. og 19. øld. Mangir trælir vórðu avskipaðir hiðani til arabisku londini. Týdningarmesta grøðin í oynni, kryddnelikur, varð eisini avskipaður hiðani. Kryddnelikur kom ikki í oynna fyrr enn í 1818; kortini dyrkar einki annað land meiri kryddnelik enn Zansibar.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
Sunday, March 16, 2014
1-0 til (country)poppin
Mær dámar væl uppleggið hjá FMA, sum er at fagna tónleikinum, tí tað hava tónleikararnir uppiborið. Eg haldi eisini, at tað, eg hoyrdi gjøgnum teldu og útvarp í gjár gav kensluna av einum góðum showi, har stórur dentur varð lagdur á rúmligheit, at inkludera t.d. klassiskan tónleik og kórsang. Teir báðir vertirnir, Eyðfinn Jensen og Barbara Holm riggaðu og dugdu væl, ljóðið var framúr, tað eg hoyrdi (tann útmerkaða stroymingin frysti viðhvørt) og framførslurnar vóru sum heild serstakliga góðar, ikki minst vóru áskoðararnir hugtiknir av endanum, tá Simme varð heiðraður, og Hanus G.Johansen og Cantabile framførdu.
FMA er í útgangsstøði ein bastardur, ein poppkapping, sum eisini í kraft av, at hon verður hildin í Norðurlandahúsinum og við plássi fyri kórsangi, klassiskum tónleiki fær størri tign, og tað er gott og ein styrki, tí at tá verður rúm fyri listarliga áhugaverdum innleggum, sum vit upplivdu í gjár. Men næstu ferð mugu vit ansa eftur, at listin ikki í eins stóran mun verður við undirlutan. Um vit skulu seta tað eitt sindur fýrkantað upp, kunnu vit siga, at tað serliga var (country)poppur og fólksligi tónleikurin, ið var við yvirlutan í gjárkvøldið, klassiski parturin var bara eitt slag av prýði, jazzurin var als ikki til staðar, og tað er fullkomiliga absurd, at Teitur og ein útgáva sum Story Music ongan heiður vann, sama er galdandi fyri Kára Sverrison og Bendar Spónir. Næstu ferð má FMA skipast eitt sindur øðrvísi, so at bæði fólksins sms-rødd og listarliga góðskan verða tryggjað við uppibornum heiðurslønum.
(KP)
Posted by Listin at 11:26 AM


text:
Eftir langan summarsteðg, fer Billiardhúsið at lata upp aftur ónsdagin 2.sept. kl 14.30, og starvsfólkini gleða seg at síggja øll børnini og tey ungu aftur, ið hava havt sína dagligu gongd har seinasta árið. Ikki minst gleða teg seg til at síggja øll tey, ið fara at koma í húsið fyri fyrstu ferð, bæði seinnapartar og kvøld!
Opið verður soleiðis:
Børn 3.flokkur til og við 6.flokk:
Týsdagar kl 14.30 – 17
Ónsdagar kl 14.30-17
Tórsdagar kl 14.30-17
Tey eldru, also tey frá 7.flokki til 18 ár:
Týskvøld kl 18-22
Ónskvøld kl 18-22
Tórskvøld kl 18-22 í líka viku
Fríggjakvøld kl 21-24 í ólíka viku.
Meira fæst at vita um við at ringja til Alice á tlf 239310 ella í Billiardhúsið á tlf 239323. Til ber eisini at tekna seg til FB-bólkin Billiardhúsið- virkishús fyri børn og ung.


text:
Hvat er ein genomkanning– og hvat verður hon brúkt til
Genomið er okkara arvatilfar, sum er skipað í 46 kromosomir, ið hvørt er eitt langt DNA- molekyl. DNA-molekyl er uppbygt sum ein spiral av fýra ymiskum ‘nucleotider’ (A, C, G og T), har raðfylgjan hevur týdning fyri, hvussu kyknurnar í kroppinum virka, serliga teir partarnir, sum íalt 1-2% av DNA’num, ið eru okkara ílegur. Við at lesa hesar bókstavir, ber til í nøkrum førum at avgera, um tann kannaði persónurin hevur ella kemur at hava eina arviliga sjúku, tí ein ílega inniheldur eitt frávik – eina mutatión – í hesum bókstavum.
Sjúkuavgerð
Sjúkrahúsini brúka ofta genetiskar kanningar til at kanna, um ein persónur hevur eina sjúku ílegu – ítøkiliga vil tað siga eina ílegu, ið hevur eina sjúkuelvandi mutatión – ið kann lýsa hvussu ein sjúka arvast í einari familju. Í fleiri tilburðum kann tað vera avgerandi at kenna ta nágreiniligu samansetingina av sjúkuíleguni. Tí er man seinastu árini farin undir at sekventera ílegur á sjúkrahúsum. Tað vil siga at kortleggja tann neyva bygnaðin av DNA-”bókstavunum” í ílegunum, ið ofta bera við sær arviligar sjúkur hjá sjúklingum. Í teimum førum har man ikki kann finna eina mutatión, ið kann lýsa ta møguligu arviligu sjúkuna, kann tað hava týdning at gera eina víðkaða sjúkuavgerðar kanning, har man sekventerar minni kend ílegufrávik, eitt fyri eitt. Mett verður, at tað fevnir um minst helvtina av sjúklingunum. Tað kann skjótt verða bíligari og lættari at sekventera allan arvastreingin heldur enn einkultar ílegur, og fleiri donsk sjúkrahús vilja fara undir at fremja genom-sekventeringar.
Gransking
Granskarar brúka t.d genom-kanningar til at kanna arviligar og ikki-arviligar orsøkir til sjúku. Kunnleikin til samanspælið millum arviligar og ikki-arviligar orsøkir til sjúku, er framvegis avmarkaður á fleiri økjum. Danskir granskarar eru í fer við at kanna ”danskar gen-variantar” meira beinleiðis, og í longdini er vónin, at tílíkar kanningar kunnu grundast á genom-sekventeringar av arvastreingjunum hjá fleiri túsund dønum.
Genom-kanningar, beinleiðis til brúkaran
Privatir útbjóðarar bjóða fleiri vørur, ið útvega persónliga genetiska vitan, ið gongur frá avmarkaðum kanningum av ítøkiligum ílegum til genom-kanningar av millum 20 og 50 sjúkum. Hóast tílíkar kanningar eru minni umfatandi enn genom-sekventeringar, eru tær her umfataðar av heitinum ”genom-kanningar”.
Nakrir útbjóðarar bjóða lívsstílstengdar kanningar av, t.d muskulbygnaði ella stofskiftistypu. Higartil hava tær bíligastu og best umtøktu genom-kanningarnar basera seg upp á lutfalsliga óvissar hættir, men hetta kann við tíðini broytast, tá tøkni og granskingarmøguleikarnir verða betri og bíligari. Í 2010 varð mett, at fyritøkan ”23andme” hevði 35.000 kundar, har meginparturin vóru amerikanskir ríkisborgarar.
Upprunalig kelda: Det Etiske Råd etiskraad.dk/Projekter/~/media/bibliotek/rapporter/2012/Genom-undersoegelser.ashx


text:
Heri Simonsen 16.05.2018 (23:25)
FO Tatt Fest komandi vikuskiftið
Í hesum døgum verður gjørt klárt til FO Tatt Fest, ið verður í Sjónleikarahúsinum komandi vikuskiftið.
Royndir tatovørar úr grannalondum okkara verða tøkir í Sjónleikarahúsinum um føroyingar ynska eina tatovering.
Seinnapartin vitjaðu Fjølnir Bragason og Palli Thorsteinsson Rásarúmið, har Eyðfinn Drewsen og Óli G. Samuelsen Rásarrúmið til eitt prát um FO Tatt Fest, og um tatoveringar í einari breiðari merking.
Áhugin fyri tatoveringum er øktur nógv í Føroyum seinnu árini, staðfesta Fjølnir Bragason og Palli Thorsteinsson. Talan er um sjeynda árið á rað, at Tattoo-festivalur er á skránni.
TRÝST á PÍLIN undir MYNDINI, og hoyr Fjølnir Bragason og Palla Thorsteinsson greiða.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað verður oftani ført fram at tað hevur stóran týdning, at byrjunar undirvísing í lesing, skriving og rokning byrjar tíðliga í lívinum hjá barninum. Samstundis sum týdningurin av at barnið skal byrja innskúlingina fyrr.
Hesi argumentini føra, sum oftast, til at stovnað vera forskúlar.
Granskarar eru tó, í stórum meiriluta, ið siga at soleiðis hongur læring ikki saman og at byrja fyrr kann gera óbótiligan skaða á lærutilgongdini hjá barninum.
Ført verður fram ,at meira leik og læring er rætta kósin, men lærugranskarar, sum Peter Gray, siga at í tí løtu vaksin avgerða innihaldi og stýra einum spæli er tað ikki longur spæl.
Hann vísir á at samfeløg avmarka meira og meira spæli møguleikar hjá børnum og hevur hetta stórar og avleiðingar fyri tey og fyri samfeløgini. Millum annað tí mangulin fremur angist, tunglyndi, sjálvmorð, sjálvsøkni og missin av skapanarevni. Sí grein um evni her.
-
-
Created: 07 January 2015
Faroese Nature
http://jogvan.info/index.php/fraelsidh-at-laera#sigFreeId668245cab0


text:
- Tíðindi, mentan og ítróttur
Pedagogar og arbeiðsgevarar hittast í morgin
Pedagogar og arbeiðsgevarar hittast í morgin á fundi við semingsmanninum í eini roynd at gera nýggjan sáttmála.
Fundurin millum partarnar verður klokkan 10 fyrrapartin, sigur Terje Sigurðsson, semingsmaður. Hetta er fyrstu ferð, at partarnir hittast á fundi, síðan samráðingarnar slitnaðu fríggjadagin og semingsstovnurin varð biðin um at koma upp í leikin.
Terje Sigurðsson var tíðliga seinnapartin í dag á fundi við Føroya Pedagogfelag, og í gjár hitti hann Lønardeildina hjá Fíggjarmálaráðnum og Kommunala Arbeiðsgevarafelagið fyri at lodda dýpið.
Partarnir standa langt frá hvørjum øðrum, váttar Terje Sigurðsson. Hann vil ikki nærri inn á, hvørjir eru størstu stríðsspurningarnir í hesum samráðingunum. Ikki nærri enn tað, at tað sjálvandi snýr seg um pengar.
Enn hevur hann onga hóming av, hvussu langa tíð, semingin fer at taka, og um tað í heila tikið ber til at finna eina semju.
Tað var fríggjadagin, at semingsstovnurin varð boðsendur, tí so langt var millum partarnar.
Sí eisini


text:
Tíðindi
27. januar 2018
Fyrst í januar skipaði Jarðfeingi fyri tiltaki fyri lærarum í fólkaskúlum og miðnámsskúlum um møguleikar hjá skúlum í Edu-Arctic-verkætlanini.
Eini 25 lærarar úr m.a. Havnini, Klaksvík, Kambsdali og Runavík tóku lut í tiltakinum. Edu-Arctic bjóðar fyrilestrar á alnótini um hópin av vísindaligum evnum. Í tann mun, at føroyskir skúlar ynskja at brúka hetta tilboð, ber til at halda nakrar av hesum fyrilestrum á føroyskum.
Edu-Arctic-verkætlanin bjóðar eisini skúlaungdómum at luttaka í kapping um vísindaliga ella innovativa verkætlan. Føroysk ung hava á henda hátt møguleika at kappast á jøvnum føti við ung úr øllum Evropa. Vinningurin er ein 14 daga rannsóknarferð til Svalbard ella Norðurnoregs í summar.
Seinasta freist at lata inn tann fyrsta samandráttin til verkætlanina var fríggjadagin 19. Januar, og fleiri føroyskir skúlar luttaka nú í kappingini saman við meira enn 150 skúlum í Evropa.
Edu-Arctic er ein ES-verkætlan, sum Jarðfeingi luttekur í, og sum heldur fram til apríl 2019. Les meir um verkætlanina: https://edu-arctic.eu/
Kelda: jf.fo
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
- Eg prenti, tí eri eg, sigur fotografurin Bill Schwab á talgildu Facebook vangamyndini
. I print, therefore I am
. Í 2005 fór hann undir Northern Light Press and Worhshop
í Emmet County har norðuri í Michigan. Umframt fotografiskum verkstovum skipa tey eisini fyri árligu framsýningini Photostock
við prentaðari fotolist. Omanfyri havi eg fangað hann í Kirkjubø, sum á triðja sinni er partur í fotografiskari verkstovu í Føroyum í tíggju dagar. Tey brúka samgild, analog, myndatól við filmi at framkalla og hópin av filtrum. Men tey hava eisini talgilda útgerð, at lýsa dagin og vegin á netinum, so fleiri kunnu fylgja við fotografisku Føroyaferðini. Ovast á Facebookbreddanum hjá Bill í dag er Koltur, tikin við dronu yvir Norðradalsskarði. Hin myndin, har vegurin verður eitt við skýggini, er tikin við somu dronu móti Mjørkadali.
Tey koyra í tveimum áttapersóna VW-bussum, sum tey hava leigað frá Unicar. Bill er sjálvur sjafførur í eina bussinum og fotografurin Kerik Kouklis
úr Placerville í California, sum hevur lisið hydrogeologi, er sjafførur í hinum bilinum.
Amerikansku fotogestirnir leggja til brots beinanvegin. Veðrið er stak vánaligt, vindur og regn, men tey hava lurtað eftir veðurtíðindunum, sum siga, at tað slítur í og dregur frá út á dagin. Teimum dáma væl beinraknu og ikki sørt skaldsligu orðingarnar hjá føroysku veðurtænastuni, sum hon hoyrist úr Útvarpinum, við tulki rímiligvís. Hinvegin skilji eg, at bláur himmal er ikki fremstur í teirra myndahuga. Tað er heldur náttúran og tað, sum rørist í henni, vilt og ótamt.
Kirkjugarðurin og skiftandi ljósið, ikki bara úr loftinum, men eisini innan av havinum, er eitt afturvendandi myndaevni, sum amerikansku fotografarnir vísa stóran áhuga.
Hetta er so gott myndaevni og so spennandi ljós, at øll útgerðin verður tikin fram úr bilinum. Her er tað Jim Collum, sum til gerandis arbeiðir hjá Apple í Silicon Valley í California. Hann er ovfarin av góða netsambandinum í Føroyum
Steve Hanrahan er frá Berkley í California. Umframt litfagru húgvuna hevur hann hópin av samgildari og talgildari útgerð, og er sjáldsama skjótur at gera klárt til myndatøku.
Í Kirkjubø eru eisini fotografar úr Singapore. Øll passa seg og sítt, kirkjan er opin og eingin ger nøkrum ónáðir. Besta er nýggja vesið og rúmið, har fleiri fólk kunnu savnast og leggja ráð í regninum.
So til Syðradals eftir spennandi vegnum, sum ikki er gerandiskostur í USA. Ljósið skiftir alla tíðina og opið er beint út í hav. Angin av tara í Kirkjubø hongur enn í nasunum, tá vit opna bildyrnar og kenna nýggja angan av súrhoyggi og tøðum. Teimum dáma hetta. Soleiðis skal tað vera í bóndalandi.
Steve Hanrahan fer spelkin heilt oman til hegnið, so eg eri bangin og biði hann ansa eftir í hála bønum, tí her er bratt. - Ja, sigur hann. - Eg undrist yvir, at ikki filmar verða gjørdir her, tí her er so dramatiskt landslag. Hetta er fantastiskt. Sum í Lord of the Rings. Eitt grønt ævintýraland við drama allastaðni, sigur hann. Og so má eg siga Steve, at tað var um reppið, at Steven Spielberg og hansara framleiðslulið komu higar at gera filmin The Big Friendly Giant. Sparingar fingu tey at velja onnur upptøkustøð enn Føroyar.
Oman úr fjøllum rullar mjørkin og ger trøllslig myndaveni.
So leggja vit á Oynna og steðga omanfyri húsini í Mjørkadali. Tey halda tað vera stuttligt, at hesin danski bygningur, sum varð bygdur undir kalda krígnum, nú er blivin fongsul hjá donsku løgregluni. Kanska vevji eg meg inn í okkurt tjóðskaparligt, tí eini fotgrafurin, sum er úr New York, spyr um eg eri tjóðveldismaður. - Sæst tað so væl, spyrji eg snópin í góða útsýninum.
So eru vit í Bø, tað er turt, men enn er grátt. Handan skýggini hómast sólin, sum í løtum spælir í túninum, eins og aldurnar, ið spæla á sandi.
Tey kenna hvønn krók í lítlu bygdini og vita, hvar parkeringsplássini eru. Taka útgerðina fram og ganga oman á sandin, miðvís og dedikeraði.
Meðan maðurin, John David Brown, ið er tónleikalærari í Cedar Hill í Texas, og sæst undir hvítum hatti á sandunum í Bø, fotograferar, situr konan, Robyn Jorde
, og málar við vatnlitum. - Eg eri ikki fotografur, tað er maðurin, sigur hon lítllátin, meðan Pætur Hansen og sonur hansara Martin, koma út at hyggja. Teir búgva í húsunum, sum fyrr vóru hotell.
Og her er vatnlitaúrslitið hjá Robyn Jorde
úr Texas hesa dýrdarløtu við Kirkjubreyt í Bø. Giti, at hon fer at hava framsýning í Texas við føroyskum vatnlitamyndum. Stay tuned
, sum tey siga.
Onkur fer inn í kirkjuna, lykilin er í hurðini, og tey varnast gravsteinin frá 1937, ið er reistur til minnis um fýra menn, sum fórust á sjónum. Á brúnni millum Dávabreyt og Traðarveg hevur Steve frá Berkley sett fótin undir myndatólið og tekur filtrini fram, at fanga litspælið í fossinum meðan aprílsólin brýtur sær veg gjøgnum skýggini.
Bóndin hevur júst verið framvið og givið seyðinum. Lombini spæla á bønum, og eg fangi hitt svartføtta lambið, sum við einum demonstrativum feti ger amerikanarunum greitt, hvør er The King of the Road í Bø.
Smittaður av várlombunum fer Bill eisini at spæla. Hann tekur stóra svarta kuffertið úr bussinum og setur dronuna saman. Bara rullið av kuffertinum hoyrist um alla bygdina. Við iPad og góðum netsambandi er hetta rætta leikutoy fyri spælandi fólk í øllum alduri og úr øllum tjóðum. Fantastiskt!
Seinasta fotostopp er Gásadalur við Múlafossi, sum tey øll kenna frá starvsfeløgum og vinfólki, sum fyrr hava verið her. Tey kenna eisini Wim Wenders, og nikka sannførandi, tá tey hoyra, at Submergence
er tikin í hesum øki. Enn er hann ikki vístur í Føroyum, tí danskir biografar hava ikki áhuga í honum. Men svenska deildin av Scanbox, sum eigur filmin í Norðurlondum, vil loyva føroyingum at vísa hann í summar.
Innan sólin setur yvir Mykinesi, Gásadali og allari verðini, eru amerikansku gestirnir sannførdir um, at Føroyar frá náttúrunnar hond eru ein drama pallur. - Her er so dramatiskt, at eyga sær eitt nýtt myndaevni, hvar tú so hyggur í landslagnum, sigur Steve, meðan hini nikka játtandi, og eru væl nøgd við alt myndatilfarið, sum tey lognu fyrsta dagin hava við sær heim at arbeiða við, processing. Á pappíri, sum er teirra kall. Eg prenti, tí eri eg, sum ferðaleiðarin Bill sigur. Ímeðan fangi eg Bill við fartelefonini, spælandi við eina hundin hjá bóndanum í Gásadali. Nú hoyri eg hann floyta, bóndan.


text:
Í dag var kravgonga og handan av áheitanum um ábøtur á Samferðsluna. Nólsoyingar, kalsoyingar, skúvoyingar, hestfólk, fugloyingar, svínoyingar, mykinesfólk og aðrir føroyingar stuðlaðu í dag undir kravið um eina betri samferðslu.
Hendrik Old tók í móti og vísti á, at tað liggja ábøtur fyri framman, men ikki nakað heilt ítøkiligt, her og nú.
Útoyggjafelagið er sera takksamt fyri, at nólsoyingar tóku stig til hetta tiltak, og vóna at tað kann vísa politiska myndugleikanum, at hetta er eitt álvarsmál.
Felagið takkar eisini øllum teimum, ið koma og tóku lut í dag.
Nú vóna vit, at Landsstýrið samlað, tekur endan, og skipar fyri teimum harðliga tiltrongdu ábótunum, við at játta neyðuga peningin til endamálið
:)
"Tá Henrik Old, landsstýrismaður, fór at finnast at Tórshavnar kommunu, fekk hann av at vita frá mótmælisfólkunum, sum vóru savnaði úti í Tinganesi í dag. Eini 200 fólk vóru savnaði til mótmælistiltakið í Tinganesi í dag móti vánaligu samferðsluumstøðunum hjá teimum, sum búgva á útoyggj...
Terji Rasmussen, Kim Hansen, Jóan Jakku Guttesen og Anfinn Nielsen undirhildu, meðan tey 200 mótmælisfólkini bíðaðu eftir landsstýrismanninum.
Anfinn Nielsen, sum sang Sirkus Tinganes, hevði eina gávu til samgonguna. Hann hevði keypt teimum eina reyða klovnanøs hvør, sum teir skuldu eiga frá sær.
Lukturin av turrum fiski, eplum og vaflum hekk í luftini, meðan tónleikararnir spældu og fyriskipararnir søgdu nøkur orð.
Við herrópum sum “Frá Oldtíð til Nútið”, “Bundin er bátleysur maður”, “Fyrr vóru vit gauv, nú eru vit auv”, og “Ternan sigur kri, kri, kri, eg eri avoldað, ger mær frið,” løgdu tey síni krøv fram.
Aksel V. Johannesen, løgmaður, var eisini til staðar, og mátti ásanna, at landsstýrið ikki hevði loyst uppgávuna nóg væl, tá so stór mannamúgva kom at mótmæla.
Henrik Old segði, at sjálvandi arbeiðir landsstýrið við at finna røttu loysnina upp á samferðslutrupulleikarnar, men at tey hava ráð at bíða nakrar mánaðir meiri ella minni fyri at fáa røttu loysnina.
Umboð úr Nólsoy, Hesti og Kalsoynni handaðu landsstýrismanninum skriv, sum lýstu avbjóðingarnar, sum tey liva undir, tá samferðsluviðurskiftini eru so ótrygg.


text:
- Tíðindi, mentan og ítróttur
Fimm dagar fyri valdið (2:2)
Tak niður
Tvey upptøkulið fylgdu samgonguleiðaranum Jóannesi Eidesgaard og andstøðuleiðaranum Høgna Hoydal teir seinastu fimm dagarnar í valstríðnum.
"Fimm dagar fyri valdið" er um tveir menn, sum báðir vildu hava makt. Høgni Hoydal var tann, sum mest ótolin bíðaði eftir valinum. Fyri formannin í Tjóðveldi var tað altumráðandi at sleppa burturúr andstøðuleiklutinum og aftur fáa veruligt politiskt vald.
Jóannes Eidesgaard var hinvegin sinnaður at halda fram í somu samgongu, sum tryggjaði honum løgmanssessin. Hóast tvørrandi samstarv seinastu mánaðarnar undan valinum, sá formaðurin í Javnaðarflokkinum framvegis møguleikar í ABC samgonguni millum Javnaðarflokkin, Sambandsflokkin og Fólkaflokkin.
"Fimm dagar fyri valdið" er fyrst og fremst ein persónslýsing, har sjónvarpsliðini fylgdu høvuðspersónunum, sum flugur á vegginum. Tað eru ikki tey einstøku politisku málini, sum eru í fokus.
Filmurin er meira enn nakað annað ein upplivingarferð, sum kann vísa hyggjaranum síður av valstríðnum og politikarunum, sum hann kanska ikki kendi frammanundan. Kringvarpið vísir filmin í tveimum pørtum.


text:
Skjøl
Produktbløð
NordikPensjónsRøkt
Bólkalívstrygging
Bráðsjúkutrygging
Óarbeiðsføristrygging
Restskuldartrygging
Tryggingartreytir
Tryggingartreytir fyri Bólkalívstrygging
Galdandi fyri Bólkalívstrygging, Óarbeiðsføristrygging og Restskuldartrygging
Tryggingartreytir fyri Bráðsjúkutrygging (vaksin)
Tryggingartreytir fyri Bráðsjúkutrygging (børn)
Oyðubløð
Tekningarblað til Bólkalívstrygging
Við møguleika fyri ískoyti fyri bráðsjúku og óarbeiðsføri
Tekningarblað til Restskuldartrygging
Við møguleika fyri ískoyti fyri bráðsjúku og óarbeiðsføri
Heilsuváttan
At fylla út, um tryggingin bert fevnir um Bólkalívstrygging ella Restskuldartrygging
Heilsuváttan
At fylla út, um tryggingin fevnir um Bráðsjúkutrygging og Óarbeiðsføristrygging
Broyting av tilskilan á bólkalívstrygging
At fylla út, um tú ynskir, at upphædd við deyða skal ognast øðrum enn næsta avvarðandi
Broyting av tilskilan á pensjónskontu
At fylla út, um tú ynskir, at upphædd við deyða skal ognast øðrum enn næsta avvarðandi
Umsókn um útgjald í sambandi við bráðsjúku (vaksin)
At fylla út um søkt verður um útgjald av tryggingarupphædd fyri ávísar bráðsjúkur
Umsókn um útgjald í sambandi við bráðsjúku (børn)
At fylla út um søkt verður um útgjald av tryggingarupphædd fyri ávísar bráðsjúkur hjá børnum
Umsókn um útgjald í sambandi við óarbeiðsføri
At fylla út um søkt verður um útgjald av tryggingarupphædd fyri óarbeiðsføri


text:
Vár
Várið er ein av teimum 4 árstíðunum. Á norðaru hálvkúlu er várið frá várjavndøgum 20.-21. mars til 21.-22. juni. Í Norðurlondum er eisini vanligt at siga, at várið frá 1. mars til 31. mai. Í Føroyum er ikki so stórur munur á hitanum í teimum ymisku árstíðunum, men tað sæst stórur munur á ljósinum, dagarnir gerast longri og bøurin grønkast. Frá 1961 til 1990 var miðalhitin í Tórshavn 3,8 °C í mars, í apríl var hann 5,0 °C og í mai var hann 7,0 °C. Sama tíðarskeið og sama stað var avfallið 132 mm í mars, 88 mm í apríl og 70 mm í mai.[1]


text:
Ósømilig ósannindi frá løgmanni
6. oktober 2017
Hvar er stílurin hjá einum løgmanni, sum brúkar ósannindi til at penta søgur saman, ið ikki hava hald í veruleikanum?
Fullveldisretorikkurin hjá formanni Javnaðarfloksins í sjónvarpinum í gjárskvøldið gevur nú baksláttur.
Í Degi & Viku kom hann við einum ótrúligum pástandi um, at Edmund Joensen, Bárður á Steig Nielsen og Lisbeth L. Petersen í 2006 tóku undir við formælinum til sonevndu ”stjórnarskipanina”.
Hetta eru ósannindi, ið eru løtt at vísa aftur við dokumentatión, og tað er ófatiligt, at ein løgmaður sigur ósatt um ikki færri enn trý fólk.
Undirritaði hevði sum landsstýrismaður í fíggjarmálum viðmerkingar í sonevnda ”Jólaálitinum” hjá Jóan Paula Joensen frá 2006. Hann var formaður fyri arbeiðinum við sonevndu ”stjórnarskipanini”, og handaði táverandi løgmanni nevnda álit.
Mínar viðmerkingar vóru m.a.:
”Í uppskotinum eru ásetingar sum eru ivasamar í mun til valdstríbýtið í galdandi grundlóg. Staðfestast kann ikki um ætlanin er, at Grundlógin skal verða galdandi saman við Stjórnarskipanini. Í formælinum til Stjórnarskipanina stendur, at “henda stjórnarskipan er fram um lógir”.
Sostatt hevði undirriaði longu í 2006 álvarslig fyrivarni viðvíkjandi einari ”stjórnarskipan”, ið ikki viðurkennir Grundlógina.
Allur Sambandsflokkurin hevði somuleiðis álvarslig fyrivarni longu í 2006. Í sínum viðmerkingum í ”Jólaálitinum” skrivaði táverandi floksformaður, Kaj Leo Holm Johannesen, floksins vegna ein tekst, ið m.a. sipaði beinleiðis til formælið í táverandi uppskoti til ”stjórnarskipan”:
”Sambandsflokkurin er av teirri fatan, at henda lógin (”stjórnarskipanin”, mín viðm.) skal koma í staðin fyri verandi stýrisskipanarlóg, og skal tí vera á sama rættarstigi sum hendan (tað vil siga undir donsku grundlógini og Heimastýrislógini). Sambandsflokkurin ynskir tí, at lógin verður orðað soleiðis, at eingin ivi kann vera um hetta”.
Hervið eru ósannindini hjá formanni Javnaðarfloksins afturvíst.
Hvørki Edmund Joensen, Bárður á Steig Nielsen, Lisbeth L. Petersen ella nakar annar í Sambandsflokkinum tók undir við formælinum.
Aftur og aftur roynir formaðurin í Javnaðarflokkinum at billa fólki inn, at Sambandsflokkurin av taktiskum orsøkum ikki tekur undir við ”stjórnarskipanini”. Tað rætta er, at Sambandsflokkurin meinar tað í álvara, at Ríkisfelagsskapurin og samstarvið í honum er størsti fyrimunur fyri Føroyar. Og í mótsetning til Javnaðarflokkin taka vit ikki undir við loysingini.
Formaður Javnaðarfloksins er snaraður 180 stig síðani løgtingsvalið, tá ið hann segði seg vera samríkismann – og tað fer at standa fyri hansara egnu rokning.
Tann, sum stendur í beinleiðis sjónvarpssending og pellar, verður sjálvandi avdúkaður, og tað klæðir als ikki einum løgmanni – og tað er heldur ikki góður stílur – at ein løgmaður brúkar ósannindi sum argumentatión.
Bárður S. Nielsen
formaður í Sambandsflokkinum
RN
Aftur


text:
Ein bóndi var á Trøllanesi á sinni, sum æt Kjølur. Hann droymdi eina nátt, at hann skuldi eiga átta synir, og síðan skuldi hann síggja hval koma og gloypa allar átta á útiróðri. Hann vaknaði, sovnaði aftur og droymdi, at, um hann goymdi henda dreym í tríati ár, skuldi hann einki hava at týða. So er at telja frá, at Kjølur átti átta synir, teir vuksu upp og komu til útróðrarmenn. Ein dagin, sum tað gongur á tretivta árið frá tí, at bóndin droymdi dreymin (ikki vóru tey tríati árini full), eru teir á útiróðri allir, bóndin og synir hansara. Tá ið teir eru komnir inn í Kalsoyarflógvan áraka kleivina, sum gongur upp til bygdina á Nesi (Trøllanesi), nú hugsar bóndin: “Skamm dylji nú dreymin longur! Nú man hann einki hava at týða, tí nú gongur á tretivta árið,” og so telur hann dreymin. Tá kemur ein slættibøka og gloypir yvir bátin, allan sum hann er. Slættibøkan kom rikin í Bergen í Noreg, og báturin varð drigin fram úr kjaftinum á henni; tá sótu allir menninir fram á knøini við árunum í hondunum. Teir komu heim aftur til Føroya, men hin gamli, Kjølur, var so forharmaður um henda tilburðin, at hann rýmdi av Trøllanesi og búsettist í Kjalarnesi (Kjalnesi) í Kollafirði. Tí eitur tað Kjalarnes (Kjalnes), sigur gomul munnsøgn.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Vit sniðgeva, menna og royndarkoyra appir í tøttum samstarvið við kundar okkara.
Appir vit hava ment
Alarm.fo
Alarm.fo er ein kunningarskipan, ið veitir almenna kunning stundisliga á snildfonina. Tað, sum er serligt við hesari skipan er, at tað er brúkarin sjálvur, ið tillagar kunningina, soleiðis at hann einans móttekur kunning, ið er viðkomandi fyri seg.
Alarm.fo skipanin kann eisini nýtast innanhýsis í einari fyritøku. Í hesum førum kann ein leiðari t.d. senda boð/kunning til ein ella fleiri bólkar av starvsfólkum samstundis.
Ættirnar
Ættirnar er ein app, ið hevur til endamáls at læra føroyingar heitini á ættunum á føroyskum. Appin hevur eitt kumpass, koordinatar, og vísir, hvussu høgt ein er yvir sjóvarmálan.
eDiary
eDiary er ein elektronisk dagbók, har ein kann gera sín egna vanga, skriva dagbøkur og deila tær við sínar vinir.


text:
Jo, hvat ier mainingi med til skrive hier? Det kann mann frage si. Ann skreivar inte mikit, og ner hed bleir so bleir hed mest um vedrit og hvaim vil lese det? So hed ier nukk mest fýr ann sialvr. Og iag sum endau har so mikit pa gang og so mange intressar, men ner det kumbr til det at iag slar fingrar í datorn so ier det sum alt stennar av.
So í dag har det vart riktugt gutt vedur. Sóli har skeinet og verme har výr hatt. Ha!
I dag uppkom spýrsmal um hva lang a eln jer í óleike lendar. Og det jer týdligt at det har skifte undar teidar sum gat og pa óleike hald hjer í nordin.
Í hvikke fall sum helst so skudde iag keike ettar hva mike a gutnisk eln var pa. Og det var inte so lét til hitte sum iag tróde. Iag skudde og laite ettar teksti pa elni sum finns pa kýrkuduri í Stange. No hittede iag inte det heldar, men iag vil nukk minnes at de gar so hier:
Hitta ier ret gota eln.
Hvat lang ha no ier det vait iag inte, men iag har fýr mi at ha jer noke runt 55 sm.
Gutt! Regn, mike regn! Iordi har vart hailt útan myr no att bra tak so regn ier hvat výr gyttar ha.
Výr har no hatt det mikit vakurt mestin haila manadin, men výr hant inti kuma inn í Septembar fýrr en himilin blaiv mair bukkugr og hitu fýrsvant. Men hed ier gutt. No kann výr alla gledas at all skavl og all ber sum markar biaudur pa. Torku har dau gert at výr inti mikit svamp far, men det far výr ta. Nésta ar gir us sekart annat vedur. Let us no bera ta varu pa alt det sum finns yvarmikit av fýr snart ier det burtu.
Ner menn í seng liggr og fibarsiaukr jer sum ann annan no har vart i tvar vikur da jer det des bettar ner menn jer uppi igen. Oynkligr jer jag og oynkligt jer mennisket yvar lag. Inte mike autur der nai.
Hed var pa teidin at výr fingu regn. No kann det gerna fa regna att par dagar til og gerna í leitit lagum takt.
Da far menn alt lug til takke jó. Hvat jer gódare enn módar jord biaudr pa svartripps.


text:
Havið
kastar av sær virði fyri slakar tríggjar miljardir í nýggjum virði um árið. Tá
rímiligur kostnaður er drigin frá av at fáa fiskin upp úr sjónum og til lands,
kundi verið ein lítil miljard til avlops. Tann miljardin er avkastið av ognini
til Føroya fólk.
Náttúruvirði
Undir góðum viðurskiftum nørast fram marknaðarlig
virði fyri slakar tríggjar miljardir av fiski um ári, sum eru undir føroyskum
ræði. Antin tí at tey eru í føroyskum sjóøki, ella tí at tey koma undir
føroyskt ræði í millumtjóða sáttmálum.
Hetta er árliga avkastið av ogn Føroya fólks
úr havinum. Summi ár minni og summi ár meira, men lat okkum bara siga at hetta
runda talið er miðal úrslitið. Fara vit væl um fiskastovnarnar, kann
veiðiðvirðið saktans vera tríggjar miljardir.
Hesi virðini koma ikki úr ongum, tí tað er
havsins egna orkuverk og sólarorka, sum ala tað fram – gróður av plantuæti, av
djóraæti, av smáfiski, skeljadjórum og størri fiski og øðrum havdýrum.
Vinnuliga áhugaverdu dýrini, vit eru eftir,
eru fiskurin á føroyskum grunnum og fiskurin í fremmandum sjógvi, sum vit hava
rætt at fiska. Hetta eru virði, sum spretta úr náttúrunnar vátu fløtum, uttan
at mannahond kemur at.
Framleiðsluvirðið í fiskiskapi
Men eitt er virðið í sjónum, annað er virðið
av at taka fongin upp og umskapa hann frá villinni náttúru til sølubæra vøru.
At heinta fiskin upp úr sjónum, kryvja fiskin og føra hann til lands – tað er
tað, sum vit menniskju leggja aftrat náttúrunnar egna verki.
Og tað arbeiði hevur eitt egið virði, sum er virðið
í fiskiskapinum sjálvum. Hetta marknaðarliga virði kemur ikki til høldar uttan dugnaliga
manning, góða leiðslu og rættar íløgur.
Men púra greiður skilnaður er millum hesi bæði
virðini – virðið sum náttúran sjálv gevur í stovnsvøxtri og so virðið sum
fiskiskapurin sjálvur leggur aftrat, tá hann umskapar náttúrugávuna til
sølubæra vøru.
Náttúrugávuna – hana eiga allir føroyingar.
Árligi vøxturin í fiskastovnunum á hvørjum ári, er ogn Føroya fólks.
Fiskiskapin – hann eiga reiðarar og fiskimenn.
Virksemið, sum er at reka fiskiskap og at fáa fongin til høldar, er inntøka til
býtis millum reiðarar og fiskimenn.
Púra greiður skilnaður er millum hesi bæði:
náttúruríkidømið og framleiðsluvirðið.
Tá reiðarin Mortan Johannesen einaferð segði,
at tað var hann – reiðarin - og ikki Føroya fólk, sum átti fiskin, fór hann
skeivur. Fiskurin í sjónum er ikki, og hevur ongantíð verið, ogn hjá nøkrum
reiðara.
Fiskurin í sjónum og afturvendandi vøxturin í
hesum ríkidømi, er ogn hjá ongum. Og ogn hjá øllum. Tí sjálvandi kann eingin
eiga ein fisk, sum svimur so fríur og kymiligur hundrað favnar niðri í myrkum
sjó, har einki mannaeyga sær.
Men tí er hann eisini felagsogn.
Tvær einfaldar avgerðir
Eingin orsøk er at gera hetta málið meira
fløkt. Føroya fólk skal hava fulla virðið á fiskinum í sjónum og reiðarí og
fiskimenn fáa fulla avkastið av vinnuliga virkseminum.
Hetta er grundsemjan, sum Løgtingið eigur at
staðfesta.
Løgtingið hevur longu staðfest at fiskurin er
felagsogn, eins og alt annað tilfeingi landsins, sum ikki frammanundan er
privatogn.
Næsta semjan, sum eigur at vera eins
rimmarføst, er hon, at Føroya fólk skal hava fult virði fyri náttúrutilfeingið.
Hvussu vit gera tað, er so aftur ein onnur
søga, sum kann gerast meira fløkt.
Men halda vit fast í grundsemjuna í tveimum
einfaldum setningum
- at fiskatilfeingið er felagsogn føroyinga, og
- at Føroya fólk skal hava fult virði fyri tilfeingið,
tá er einki at fara skeivur av.
Roknistykkini tvey
Hvussu umsita vit so hesar tríggjar
miljardirnar í dag?
Hóast fiskiskapur er so ymiskur, har sumt
gongur væl og annað verri, so er samanlagda úrslitið av øllum roknskapunum um
leið soleiðis, at samanlagda tilfeingisognin fer í tveir partar – fyrst í
rakstrarkostnað fyri olju, reiðskap og annað og síðan fer restin til manningar
og reiðarí.
Søluvirði 3,0
miljardir
Framleiðslukostnaður 1,3 miljard
Hýra og profittur 1,7 miljard
Soleiðis sær miðalúrslitið út eitt gott
fiskiár, tá fiskaprísirnir eru rímiliga góðir og fiskastovnarnir í góðum
holdum.
Av søluvirðinum er einki til avlops til
felagsognina, sum er fiskatilfeingið. Øll inntøkan fer til at gjalda ein alt ov
dýran rakstur av fiskiskapinum og til avlop hjá teimum hepnu reiðarunum, sum
sita á besta tilfeinginum.
Soleiðis eigur tað ikki at vera.
Sum norski granskarin Ola Flåten vísti á
almennum fundi í Norðurlandahúsinum, so er fiskaríkidømi okkara so ovurstórt í
Føroyum, at tað er ført fyri at gjalda ein fittan part av vælferðini hjá
samfelagnum sum heild – væl at merkja uttan at tað skalar vinnuliga raksturin.
Hann verður tvørtur ímóti meira effektivur og gevur størri samfelagsligt avlop
enn áður.
Tað kallaði hann “double dividend” – tvífaldur
vinningur. Og tá kundi úrslitið sæð soleiðis út:
Søluvirði 3,0
miljardir
Framleiðslukostnaður 1,0 miljard
Hýra og profittur 1,0 miljard
Tilfeingisvirði 1,0 miljard
Umframt at júst sama nøgd av fiski kemur upp
úr sjónum við minni brúki av orku, fær felagskassin eina heila miljard burtur
úr umleggingini. Hendan miljardin kann so brúkast til at linka skattatrýstið,
sum so aftur gevur øllum borgarum ágóða av umleggingini.
Góðu tíðindini í niðurstøðuni eru tey, at fyri
framman stendur okkum í boði at fáa munandi meira burtur úr vinnuligum
fiskiskapi – bara við at broyta politiskan hugburð.
Og nýggi politiski hugburðurin er ikki so galin: endamálið er at tæna
tjóðini sum heild, vinnuni sum heild og fólkinum sum heild. Heldur enn at tæna
einstøkum navngivnum úrvalsliði.


text:
Sjúkrahúskjakið farið av sporinum
Dan Klein --- 12.09.2011 - 20:45
Sum landsstýrismaður í heilsumálum er tað mín skylda at tryggja øllum føroyingum eina so trygga heilsutilbúgving og eina so dygdargóða heilsuviðgerð, sum yvirhøvur gjørligt.
Fyri at vit eisini í framtíðini skulu hava eitt dygdargott heilsuverk í Føroyum, eru vit noydd at gera broytingar, fyrst og fremst orsakað av viðurskiftum innan læknaverðina, sum vit ikki eru harrar yvir. Í Heilsumálaráðnum eru vit tí farin undir eina tilgongd at fáa samansjóðað tey trý sjúkrahúsini, sum í dag virka sum hvør sín sjálvstøðugur stovnur.
Hendan ætlan hevur eittans endamál, sum er at fáa eitt enn betri sjúkrahúsverk við einum nýggjum samlaðum sjúkrahúsi, sum er staðsett á Tvøroyri, í Havn og í Klaksvík. Endamálið er at seta sjúklingin í fokus og veita honum bestu møguligu tænastu og viðgerð. Broytingin er alneyðug til tess at tryggja, at vit eisini framhaldandi kunnu manna eitt tíðarhóskandi og dygdargott heilsuverk í Føroyum við nóg dugnaligum starvsfólkum.
Talan verður ikki um at máa støðið undan sjúkrahúsunum í Klaksvík og á Tvøroyri og tøma tey fyri virksemi. Tvørturímóti verður talan um at gagnnýta tey enn betur enn í dag. Og sjálvsagt skal akutt móttøka vera í nærumhvørvinum. Eitt av endamálunum við samskipanini er júst at betra um akuttu tilbúgvingina í Suðuroy. Ætlanin er at optimera samlaða virksemið í sjúkrahúsverkinum, sum millum annað fer at merkja, at virksemið økist og verður meira støðugt í øllum sjúkrahúsverkinum, tvs. økt virksemi á Tvøroyri og í Klaksvík.
Hendan ætlanin hevur verið ávegis leingi, men byrjaði av álvara seinast í mars við at løgmaður boðaði frá, at øll sjúkrahúsini skuldu leggjast undir eina leiðslu. Í apríl varð málið lagt fyri landsstýrið, sum tók undir við, at arbeitt varð víðari við málinum. Tingfólk, sjúkrahúsleiðslur og onnur vórðu eisini kunnað um hetta og fingu høvi at viðgera spurningin í vár. Í ólavsøkurøðu síni endurtók løgmaður boðini um, at sjúkrahúsverkið skal leggjast undir eina leiðslu, sum skal samskipa virksemið á verandi trimum eindum í eina heild. Hóast hesa drúgvu fyrireiking og politisku kjølfesting, gera ávísir politikarar sær nú dælt av støðuni og ræða fólk púra óneyðugt við heilt órímiligum ósannindum um hesa ætlan.
Av tí, at hetta málið er so týdningarmikið fyri borgarar í øllum landinum og fyri starvsfólk í heilsuverkinum, haldi eg tað vera best, at vit geva okkum góða tíð at viðgera hesi viðurskifti og ikki lata grugg í einum valstríði oyðileggja hetta ógvuliga týdningarmikla mál.
Eg havi tí avgjørt at fara víðari við málinum í einari serligari hoyringstilgongd, har heilsustarvsfólk umframt borgarar úr øllum landinum javnt umboðaðir fáa høvi at verða kunnaðir og viðgera málið á jøvnum føti. Fólk í Vágum, Sandoynni, Norðurstreymoy og Eysturoynni hava júst líka stóran týdning í málinum um okkara heilsuverk, sum fólk í Havn, í Norðoyggjum og í Suðuroynni.
Tórshavn, tann 8. september 2011
John Johannessen
landsstýrismaður við heilsumálum


text:
Maskinsmiður
Allar yrkisútbúgvingar eru skipaðar á tann hátt, at skift verður ímillum verkliga læru á góðkendum læriplássi og skúlagongd á yrkisskúla.
Maskinsmiðir arbeiða m.a. við fresing, dreying, boring, sveising og skrúvustiksarbeiði av maskinlutum og øðrum stálkonstruktónum.
Arbeiðið fevnir eisini um forritan og framleiðslu við teldustýrdum maskinum, umframt viðlíkahaldi av motorum og automatikkstýrdum skipanum.
Útbúgvingin endar við sveinaroynd.
Lærlingar fáa løn í allari útbúgvingartíðini.
Framhaldandi útbúgvingar:
- Maskinmeistari
- Framleiðslutøkningur
- Verkfrøðingur


text:
Apr 24, 2013
Grønland – har var alt
Bergljót og Bergljót
Túrurin í morgun saman við Bergljót úr útvarpinum var eitt gott upplivilsi, tað var stuttligt at síggja fyrrverandi og núverandi grønlendingar. Tað var rættiliga óformligt prát, fólk gjørdu viðmerkingar og hjálptu til. Og ikki fyrr enn aftaná varnaðist eg, hvussu gjøgnumkøld eg var.
Okkurt er, sum eg ikki segði, sum eg hugsaði at siga. T.d. at veðurstøðin var í Grønlandi, og at vit børnini høvdu stuttleika av at fylgja við, tá ið teir sleptu veðurballónini hvønn dag, so kom róp í ‘lumpalón!’ róptu vit, kanska vit vóru óvon við luftaballónir, sum nú eru í hvørjum føðingardegi og fáast ókeypis á marknaðardøgum.
Á hesi myndini sæst veðurstøðin púra einsamøll úti í haganum, myndin er frá 1954. Húsini eita í dag Slættalíð 2 og eru sethús.
Vit byrjaðu á Mikksa bø, eg minnist, tá ið TIVOLI var har á bønum, tá vóru glómur í okkum at síggja klónar og akrobatar.
Eitt annað, sum eg avgjørt ætlaði at nevna, var, at vit høvdu skraddarar eisini í Grønlandi, bæði Odvald Ørvarodd í Eiriksgøtu og frú Blåsvær í Torfinsgøtu. Mamma plagdi at bíleggja kjólar til okkara, eg hugsi tað var vanligari tá at seyma heima/hjá skraddara, so bleiv tú boðsend at koma at passa. Onkuntíð kundi mann fáa okkurt plagg úr Barnabúna í Konradsbrekku.
Ein, ið er arbeiði saman við, segði, at vit vóru í so ‘innforstaðin’ í sendingini, tað er ein vansi, tá ið tú ert so óformell, og øll kennast so væl. Hann nevndi ‘heniover’, sum eg bara hevði slongt út uttan at útgreina. ‘Heniover’ er eitt bóltspæl, tveir partar eru/ella bara tveir persónar, og hvør partur stendur sínu megin eitt hús ella ein hjall. So tveita tey bóltin yvir um húsið, og hini skula lofta, tað er ikki altíð so líkatil, tí tú sært ikki beinanvegin, hvaðani bólturin kemur. Tá ið bólturin varð kastaður, skuldi ein rópa ‘heniover’. Um ein loftaði, skuldi ein renna yvir um og skjóta hin partin við bóltinum.
Hesar báðar myndirnar vísa útispæl í 60unum. Á ovaru myndini sæst kioskskeltið hjá ‘Dallas’ ella í ovaru kiosk, sum vit róptu, á teirri niðaru spæla Sólrun og Leyvoy við dukkur.
Fleiri stór arbeiðspláss vóru úti í Grønlandi, t.d. bryggjaríið. Vit plagdu at fara at bidda sodavatn, onkuntíð fingu vit eina fløsku av nýbryggjaðum sitrón- ella appelsinvatni. Eg minnist maltroykin uttan fyri bryggaríið, tað luktaði eitt sindur sum breyðsúpan. Og hinumegin ‘bøin’ uppi hjá okkum var margarinfabrikkin MARGA. Og so ikki at gloyma Snikkaravirkið. Teir løgdu kanska hesi virki út um býin, sokallað ídnaðarøki, sum nú 60 ár seinni eru næstan mitt í býnum.
Á hesi myndini eru omma og Jóhannes mammubeiggi beint omanfyri hjá Samuelinu og Jóannesi, húsini aftanfyri eru tey hjá Jens Guttesen í Torfinsgøtu.
Jú í Grønlandi var alt, sum lív kundi lysta.
Anna hjá ‘niðara’ Jóannesi.
Tað stuttligasta var, at síggja so nógv kend andlit henda ilsliga morgun.
Skrivað hevur Bergljót av Skarði klokkan 20:31
Subscribe to: Post Comments (Atom)


text:
Frágreiðing: Visions for Horizon 2020
Í januar 2012 savnaðust 80 høgt mettir europeiskir granskarar í Keypmannahavn fyri at kjakast um tær stóru avbjóðingarnar, sum okkara samfeløg standa yvir fyri, og um hvussu gransking kann verða ein partur av loysnunum til hesar avbjóðingar.
Úrslit frá hesum fundunum síggjast í frágreiðingini, VISIONS FOR HORIZON 2020 - from Copenhagen Research Forum. Frágreiðingin gevur eitt gott innlit í, hvønn veg europeiska granskingin fer, nú Horizon 2020 við árslok 2013 avloysir núverandi skipan FP7.
Frágreiðingin kann takast niður her


text:
Herfyri kom eitt barn illa fyri, tá ið tað spældi í hesum fimleikaringunum, og nú hevur Tórshavnar kommuna heitt á allar stovnar í kommununi um at ansa eftir, tá ið børn brúka ringarnar.
Tað váttar Jóan Petur Hentze, trivnaðarstjóri í Tórshavnar kommunu.
- Tibetur spældi alt væl av, so barnið fekk einki mein, men vit hava kortini heitt á allar stovnarnar í kommununi um at ansa eftir, tá ið børnini venja sín motorik í ringunum.
Sambært trivnaðarstjóranum kom barnið at sita fast í buktini, sum ringurin hongur í (sí niðaru myndina).
Tí verður rátt til ikki at hava hesa buktina stóra, sambært trivnaðarstjóranum.
Um tú veitst okkurt, sum VP ikki veit - skriva so til vp@vp.fo


text:
- Tíðindi, mentan og ítróttur
Boð eftir tyrluni
Løgreglan vitjaði í nátt skeinkingarstøð í Vágum, NorðurEysturoy og í Havn, men har var alt, sum tað skuldi vera.
Lítið av fólki var í býnum, - tó so, ein einsamallur maður sat á einum stubbasteini og svav í havnargøtu. Løgreglan vakti hann og hann kláraði sjálvur at ganga víðari, sigur vaktleiðarin í dag, Rani Wardum.
Í gjár vóru boð eftir tyrluni at koma í Kalsoynna eftir einum franskari kvinnu, sum hevði fingið skaða í fótin. Hon varð stødd omanfyri Trøllanes. Tyrlan flutti kvinnuna til Klaksvíkar, har sjúkrabilur stóð fyri henni og flutti hana til Klaksvíkar Sjúkrahús til kanningar.
Fyrradagin vóru eisini boð eftir tyrluni.
Ein donsk kvinna var til gongu á veg út á Trælanípuna í Vágum, men var áhaldsin og breyt beinið. Tyrlan flutti hana til landssjúkrahúsið.
Sí eisini


text:
Søgan
Føroya Amts Bókasavn, sum seinni fekk heitið Føroya Landsbókasavn, varð sett á stovn sum sjálveigandi stovnur í 1828. Ein av stovnarunum, Jens Davidson, amtsskrivari, virkaði sum bókavørður savnsins til hann doyði í 1878.
Bókasavnið helt til í egnum húsum oman fyri Quillingsgarð frá 1830 til tað í 1931 flutti út á Debesartrøð.
Tá ongin bókavørður var at røkja savnið, fall tað sum frá leið í órøkt, og bøkurnar vóru eina tíð niðurpakkaðar.
M.A. Jacobsen fekk sær útbúgving sum bókavørður í 1920, og tók við sum bókavørður. Hann fór beinanvegin undir at skráseta og byggja savnið uppaftur av nýggjum eftir teimum fólkabókasavnshugsjónum, sum tá vóru frammi í Norðurlondum og USA.
Við heimastýrislógini í 1948 var bókasavnsmálið yvirtikið sum føroyskt sermál, og Føroya Landsbókasavn kom undir landsstýrið. Nøkur ár seinni kom lógin um landsbókasavn, løgtingslóg nr. 31 frá 2. mai 1952 um landsbókasavn v.m., og sama árið kom eisini kunngerð nr. 42 frá 16. juni 1952 um avhending av skyldueintøkum v.m.
Tey fyrstu árini, til nýggj bókasavnslóg kom í 2001, vórðu 3 av skyldueintøkunum send donskum ríkisbókasøvnum ella brúkt til bókabýti, og eitt eintak var so goymt í Føroyadeildini á Landsbókasavninum.
Mikudagin, 24. september 1980 fekk landsbókavørðurin Sverri Egholm handað nýggju bókasavnshúsini í J. C. Svabos gøtu 16 niðan fyri Debesartrøð. Hetta var eftir tátíðar meti stórur bygningur, uml. 1.800 m2.
Í 2011 varð Føroya Landsbókasavn, Føroya Landsskjalasavn, Føroya Fornminnissavn, Føroya Náttúrugripasavn og Havlívfrøðiliga Royndarstøðin løgd saman í Søvn Landsins, inntil søvnini vórðu býtt sundur aftur í tríggjar stovnar í 2018.
Tann 1. juli 2016 varð Ljóðbókatænastan formliga løgd undi Landsbókasavnið. Ljóðbókatænastan er framhald av felagnum Ljóðbøkur, sum Meginfelag teirra Brekaðu í Føroyum, MBF, tók stig til og síðan 2004 hevur verið rikið við stuðulsjáttan frá landinum.
Landsbókasavnið virkar í dag eftir løgtingslóg nr. 79 frá 8. mai 2001 um bókasøvn, sum broytt við løgtingslóg nr. 148 frá 20. desember 2005. Bókasavnslógin er eisini galdandi fyri fólka- og skúlabókasøvn landsins, og hon er haraftrat galdandi fyri bókasøvnini á vinnu- og miðnámsskúlunum og í hægri undirvísingarstovnum.
Landsbókasavnið
Eftir lógini er Landsbókasavnið tjóðbókasavn, høvuðsbókasavn og vísindabókasavn.
Endamál savnsins er:
- at savna allar føroyskar bókmentir og so mikið sum gjørligt av bókmentum um Føroyar
- at taka ímóti skylduavhendingini av útgivnum føroyskum verkum
- at skráseta, varðveita og fremja útbreiðslu av kunnleika um hetta og annað tilfar
- at skipa fyri skráseting av føroysku tjóðbókaskránni
- at hava handritadeild
- at vera føroysk skrivstova í sambandi við altjóða skráseting av bókum, tónleiki og tíðarritum
- at umsita tær uppgávur, ið álagdar eru Bókastovuni
- at veita vísindabókasavnstænastu
Sambært bókasavnslógini er lógfest skylda at lata Føroya Landsbókasavni 4 ókeypis eintøk av teimum verkum, ið verða givin út í Føroyum. Avhendingarskyldan áliggur tí, sum framleiðir liðug eintøk til útgávu. Tá ið tað snýr seg um útgávu, har eintøkini av verkunum eru framleidd uttanlands, hevur útgevarin avhendingarskyldu. Sí eisini Kunngerð nr. 4 frá 20. januar 2012 um avhending av skyldueintøkum til Landsbókasavnið í Søvnum Landsins.
Á Landsbókasavninum eru umframt fyrisitingina hesar deildir:
Føroyadeild
Innsavning, skráseting, goymsla og varðveiting av bókligum prentaðum og talgildum tilfari, tónleiki, myndum v.m.
Handritadeild, savn av smáprentum, blað- og tíðarritsdeild og umsiting av avhendingarskylduni.
Tjóðbókaskrá
Skráseting til føroysku tjóðbókaskránna. Føroysk ISBN, ISMN og ISSN-skrivstova.
Miðling
Uppgávurnar fevna um m.a avgreiðslu av lánarum, bókasavnskunning vísindabókasavnstænasta, t.d. Talgilt tilfar, tænastur til bókasøvn og stovnar og býtið av bókasavnsgjaldinum.
Ljóðbókatænastan
Ljóðbókatænastan útvegar ljóðbøkur o.a. tilfar til teirra, sum av eini ella aðrari orsøk ikki fáa lisið ella á annan hátt fáa ognað sær vanligan prentaðan tekst. Somuleiðis skipar ljóðbókatænastan fyri at tifar av nevnda slagi verður atgeingiligt hjá brúkarum á bókasøvnum landsins.
Aftrat kemur rakstur og umsiting av bókasavnsskipanini Aleph.
Umframt Landsbókasavnið eru 18 fólkabókasøvn, 13 skúlabókasøvn og 13 stovnsbókasøvn í Føroyum. Landsbókasavnið keypir og skrásetir bøkur o.a. tilfar fyri tey flestu av hesum bókasøvnunum. Landsbókasavnið hevur eisini avtalu við Setrið um veiting av bókasavnstænastu.


text:
- 3Shares
Jónas Bloch Danielsen er settur í starv sum leiðari í Mentanarhúsinum. Jónas Bloch er 42 ára gamal og útbúgvin innan Audio engineering and Diploma in Music production.
Jónas Bloch hevur altjóða royndir sum ljóðtøkningur frá bæði, DR, DR2, Tivoli og Mirage Studio í Sydney, Australia. Hann hevur eisini drúgvar royndir sum tourmanageri og ljóðtøkningur hjá bæði útlendskum og føroyskum tónleikarum og hevur royndir frá fleiri túsund konsertum. Hartil hevur Jónas Bloch ment og íverksett Studio Bloch, sum hevur vunnið viðurkenning bæði millum føroyskar og útlenskar tónleikarar.
Fyrsti starvsdagurin hjá Jónasi verður mánadagin 3. apríl og koma fyrstu arbeiðsdagar hansara at verða í einum virknum Mentanarhúsi, har sangleikurin “High School Musical 2” hjá 10. Floksbreytini í løtuni koyrir fyri fult settum húsum. Seinni í apríl verða seinasta “Samrøður um Tónleik”, dansur við danska bólkinum “Touch of Shadows” og ikki minst Bindifestivalurin. Fuglafjarðar kommuna bjóðar Jónasi vælkomnum.


text:
Ruddað upp í Landsbankanum, alt fyri eitt
27. apríl 2017
Í nationalum ovfarakæti hevur Tjóðveldi gulllagt nevndina í sonevnda Landsbankanum, ið als ikki hevur nakra funktión í stýringini av føroyska búskapinum
At spæla fólk í húsi er ein dýrur sjónleikur.
Tað er komið fullgreitt til sjóndar, nú Tjóðveldi í Fíggjarmálaráðnum hevur gulllagt alla nevndina í tí sonevnda Landsbankanum.
Øll vita, hvussu lógin um sonevnda Landsbankan varð trýst og skrumblað ígjøgnum Løgtingið.
Og øll minnast eisini, hvussu fíggjarnevnd Løgtingsins varð hildin fyri tað turra spott, tá ið hon – undir einum av samgonguni skaptum tíðartrýsti og við heilt løgnum mannagongdum – skuldi viðgera lógir, reglur og hópin av ivamálum viðvíkjandi hesum bastardinum í føroyska fíggjargeiranum: Landsbankanum.
Landsstýriskonan hevur nú verið alment úti og váttað, at lógararbeiðið og samtykta lóggávan um Landsbankan er ein ”feilur”, sum hon málber seg í KVF.
Kortini góðtekur hon, at landsbankanevndin fær 816.000 krónur árliga – og hetta er, væl at merkja, ein nevnd og ein stovnur, sum onga funktión hevur í føroyska búskapinum.
Vit hava sæð, hvussu Tjóðveldi og Framsókn – og tíverri eisini Javnaðarflokkurin – hava rist nationalan fullveldiskross yvir sonevnda landsbankan og harvið eisini gullrandaðu samsýningarnar.
Føroyski skattaborgarin fær rokningina, fyri hesa óneyðugu umsiting, ið onga funktión hevur.
Hetta kann als ikki góðtakast!
Einasti lútur, ið dugur, er at gjøgnumføra ein fíggjarliga upprudding í landsbankanevndini. Og tað hevði eisini verið hóskandi at farið ígjøgnum allar kostnaðir, ið Tjóðveldi ætlar, at sonevndi landsbankin skal hava.
Hetta er – sum ein fyrrverandi landsstýrismaður tók til – ”systematiskt svans” við almennum pengum, og slíkt má steðgast alt fyri eitt.
Løgmaður skal eitast at hava eftirlit við landsstýrisfólkum, og hjá honum er bert eitt at gera: Kristina Háfoss skal hava boð um at steðga ”systematiska svansinum”, sum føroyingar als ikki kunnu finna seg í.
Alternativið kenna øll.
Bárður S. Nielsen
formaður í Sambandsflokkinum
RN
Aftur


text:
Føroya váðaráð er skipað við 5 limum og 5 varalimum. Ráðslimirnir eru valdur fyri eitt fýra ára tíðarskeið og kunni í mesta lagi verða valdir tríggjar ferðir. Tað er løgmaður, sum velur limir og varalimir í ráðið eftir tilmælum frá myndugleikum, ið virka fyri fíggjarligum støðufesti í Føroyum.
Limirnir verða valdir soleiðis:
- Landsbanki Føroya tilmælir 2 limir har annar skal vera landsbankastjórin og virkar sum formaður ella forkvinna. Hitt umboðið skal vera serfrøðingur á økinum.
- Búskaparráðið tilmælir 1 lim, ið skal vera óheftur serfrøðingur við servitan á økinum, og
- Landsstýrimaðurin tilmælir 2 limir við servitan umboðandi útinnandi valdið á økinum.
Fyri óheftu serfrøðingarnar er galdandi, at teir skulu vera óheftir, tað vil siga ikki vera partur av tí fíggjarkervi, ið Føroya Váðaráð eygleiðir, umfram at hava gott innlit í fíggjarkervið og samanspælið millum makrobúskaparligu gongdina og fíggjargeiran.
Limirnir í Føroya Váðaráð eru:
Malan Johansen, landsbankastjóri, forkvinna
Jesper Rangvid, professari, CBS
Bjørn Rúnar Gudmundsson, skrivstovustjóri, Hagstova Íslands
Bjarni Askham Bjarnasaon, aðalstjóri, Fíggjarmálaraðið
Jóvan Thomse, stjóri, Vinnustovunurin
Føroya Váðaráð fundast í minsta lagi 4 ferðir um árið.


text:
Fyrilestur í Atlantis
Danski prædikumaðurin, Jørn Hyldgaard var mitt í lívsyrki sín sum samkomuleiðari, tá hann fekk eina tunga depresjón og fór totalt niður í kjallaran. Her var hann í samfull seks ár. Hann kom tó fyri seg aftur, og í hesi vikuni vitjar hann í Føroyum og greiðir frá sjúkuni, og hvat ein kann gera fyri at koma fyri seg aftur.
Jørn fer mikukvøldið at siga frá søgu síni í Atlantis Bio í Klaksvík, har møguleiki eisini er at keypa eina bók, har hann greiðir frá hesum tungu árunum í lívi sínum.
- Eg vil bara siga, at tað er eitt Guds undur, at eg havi fingið mítt lív aftur, sigur Jørn.
Framløga hansara, ið er ókeypis, verður í Atlantis Bio og byrjar kl. 20. Neyðugt er at møta tíðliga, tí plássið er avmarkað til 97.
AKLÆÐA MÝTURNAR
Jørn Hylgaard er kendur innan tann karismatiska heimin í Norðurlondum. Í dag hevur hann tað gott og er aftur sera virkin, tó ikki sum samkomuleiðari.
Hann ferðast nógv í dag, fyri at greiða frá tunglyndi og hvussu mann kann hjálpa sær sjálvum úr slíkari støðu.
– Vit ynskja at avklæða nakrar av mýtunum og hugburðunum til sálarsjúkur. Vit trúgva fult og fast, at vit við okkara vitan og royndum kunnu skapa vón hjá teimum, sum eru rakt – eisini hjá teimum, sum vara av, og sum oftast ikki verða løgd merki til, hóast tey eru líka hart rakt sum tann sjúki.
– Vit hava eisini funnið út av, at í kirkju- og samkomuhøpi eru mong, sum eru plágaði sálarliga. Teimum misskiljingum, mýtum og gamaldags hugburðum, sum eru millum tey kristnu um, hvat sálarsjúka er, ynskja vit at koma til lívs, greiðir hann frá.
Vælkomin í Atlantis Bio mikukvøldið kl. 20!